Россия ва Ўзбекистон: Москва Ўзбекистонни ҳам ўзига қаттиқ боғламоқчими? - BBC News O'zbek\nРоссия ва Ўзбекистон: Расмий Москва минтақада ўзининг геосиёсий лойиҳаларини жадаллаштирмоқчи - Россия Тожикистонда илк бор ўзининг С-300 ҳаводан мудофаа тизимини синаб кўраркан, бунга ўзбекистонлик айрим сиёсий таҳлилчиларнинг муносабати худди ана шундай бўлди.\nУларга кўра, жорий пайтда минтақа ва дунёдаги геосиёсий вазиятга умумий баҳо бериш керак.\nЖумладан, Франциядаги асли ўзбекистонлик сиёсий таҳлилчи Камолиддин Раббимов худди ана шундай фикрда.\nРоссия айнан Шавкат Мирзиёев қудратга келган қисқа вақтнинг ичида расмий Тошкент билан Марказий Осиёда биринчиси бўлиши кутилаётган АЭС - атом электр станциясини ҳамкорликда қуриш борасида ҳукуматлар даражасида келишиб олган ва томонлар аллақачон бу лойиҳа ижросига киришишган.\nАксарият сиёсий таҳлилчилар эса, бу каби йирик иқтисодий лойиҳаларни бир давлат бошқасини ўз сиёсий орбитасига тортишининг энг қулай ва самарали воситаси сифатида кўриб келишади.\nХитой эса, жорий пайтда дунёнинг минтақа давлатлари энг кўп қарздор давлати сифатида ўртага чиққан.\nРасмий Пекин, бундан ташқари, сўнгги йилларда Марказий Осиё давлатларини ҳам ўз ичига олувчи йирик иқтисодий лойиҳаларни ҳам ўртага ташлаган минтақадаги ягона давлат бўлади.\nКамолиддин Раббимовнинг айтишича, "Тожикистонда Россиянинг С-300 ракетадан мудофаа тизимининг жорий этилиши ва бу орқали бутун Марказий Осиё хавфсизлигини биз таъминлаяпмиз, дейиши, Афғонистондан ИШИД таҳдиди ва ҳар хил ишонарсиз бўлган у-бу воқеалар содир бўлиши, менинг назаримда, мана шу ягона мантиққа тўғри келади".\n"Россия тушуниб етган ёки амалга оширишга интилаётган нарса - Марказий Осиё устидан тўлақонли геосиёсий, ҳарбий-стратегик ва геоиқтисодий назоратни ўрнатиш, кучайтириш, парваришлаш ва Москвага ниҳоятда кучли боғлаб ташлаш".\n"Ўзбекистонга бўлаётган босимларнинг жуда ҳам кўпини биз тўлақонли ҳис қила олмаймиз, лекин, менинг назаримда, бундай босимлар ниҳоятда кучайиб бораяпти", - дейди таҳлилчи суҳбатдошимиз.\nУнга кўра, "Россия, биринчидан, Ўзбекистонни ЕвроОсиё Иқтисодий иттифоқига қўшиш, кейинчалик уни яна Коллектив Хавфсизлик Шартномаси Ташкилотига қайтариш лойиҳаларини яшираётгани йўқ".\nКамолиддин Раббимовнинг айтишича, бугунги кунда дунёнинг қудратли давлатлари тушунган нарса шуки, 21-аср бу - гибрид, асосан геосиёсий курашлар даври ҳисобланади".\nХудди шу боис ҳам, "бу соҳадан бирор қудратли давлат ўзининг маблағи, ресурсларини тежаётгани йўқ".\n"Афсуски, биз - Марказий Осиё давлатлари мана шу қудратли давлатлар, мана шу қудратли лойиҳалар "ўлжалари"дан биттасимиз", - дейди таҳлилчи.\nУнга кўра, Тожикистонда С-300 ракетадан мудофаа тизимининг жорий этилиши ҳам, "бу - Россиянинг узоқ муддатли геосиёсий, ҳарбий-стратегик ва геоиқтисодий лойиҳаларининг бир-бирига боғланиши"дан ўзга нарса эмас.\nТожикистон ва Қирғизистон Марказий Осиёнинг, йилларки, Россия ўзининг ҳарбий база ва иншоотларига эга иккита давлати бўлади.\nБу икки давлат Қозоғистон билан бирга Россия шамсияси остидаги ҳарбий блок саналувчи Коллектив Хавфсизлик Шартномаси Ташкилотига аъзо уч Марказий Осиё республикаси ҳисобланишади.\nАйнан "Ишкобод"даги ҳужумдан саноқли соатлар ўтиб, Россиянинг Тожикистондаги 201-ўқчи бўлинмаси тревога бўйича кўтарилганига оид хабарлар ҳам олинган.\nАйрим Россия ахборот агентликларининг бу хабарларида Душанбе гарнизони ҳарбий шаҳарчаси муҳофазаси машқ қилингани айтилганди.\nС-300 Россия Тожикистон мисолида бир Марказий Осиё давлатида жойлаштириш ва ишга туширишга муваффақ бўлган биринчи мукаммал ҳаводан мудофаа тизими бўлади.\nРоссиянинг мазкур русумдаги ҳаводан мудофаа тизимига ҳам хориждан талаб катта экани, Ҳиндистон, Хитой ва Сурия каби давлатларнинг ҳарбий арсеналида аллақачон бор экани ҳам хабар берилган.\nФото муаллифлик ҳуқуқи Military.ru\nРакетадан мудофаа тизими Россиянинг Тожикистондаги 201-ўқчи бўлинмаси ихтиёрига шу йил октябрь ойида етиб келгани хабар берилган.\nБу тизимни Ўзбекистонга ўхшаб Афғонистонга бевосита чегарадош Тожикистонга келтиришдан асосий мақсад ҳам, Россиянинг мазкур бўлинмаси қатори бутун Марказий Осиё минтақасининг ҳаводан ҳимоясини таъминлаш экани айтилган.\nДушанбедан мустақил журналист Искандар Фирузнинг айтишича, айнан "Ишкобод"даги ҳужум ортидан, Россиянинг Тожикистондаги ўқчи бўлинмаси ҳаводан мудофааларини мустаҳкамловчи жиҳозларни келтиришларини маълум қилишган.\nРоссиянинг ўзи эса, айниқса, сўнгги икки йил ичида ўзининг жанубий сарҳадлари чегараларини ҳимоясига алоҳида эътибор қаратиб қолган. Бу эса, сўзсиз, Афғонистон билан бевосита чегарадош Тожикистонни кўзда тутади, дейди журналист.\nУнга кўра, Россия томонининг бу каби саъй-ҳаракатларига қарамай, Тожикистондаги аксарият сўнгги ҳужум ИШИДнинг иши эканига ишонқирамай қарайди.\nМустақил журналист суҳбатдошимиз ҳам, ўз ўрнида, булар барчаси Россиянинг геосиёсий ўйинлари эканига оид қатор етакчи экспертларнинг фикрларига қўшилишини айтади.\nБундан ташқари, ҳужумни сафарда экани чоғи юз берганини назарда тутиб, Президент Раҳмон шу йўл билан Афғонистон билан чегараси ҳимоясига Европанинг эътиборини жиддийроқ тортиш истагида бўлган бўлиши мумкинлиги борасида айрим экспертларнинг фикрларига ҳам тўхталиб ўтади.\nМарказий Осиё, Россия ва хавфсизлик\nҲаво-ўқув машғулотларига оид хабар Ўзбекистон-Тожикистон ўртасидаги чегара постига уюштирилган ҳужумдан саноқли ҳафталар ўтиб олинган.\nМазкур ҳужумга масъулиятни ўзига хос бўлмаган сусткашлик билан алал-оқибат билан ИШИД жангари гуруҳи ўз зиммасига олган.\nАммо Тожикистон Президенти Европа сафарида бўлган, мамлакатда Конституция куни байрам қилинаётган, устига устак, Афғонистон билан ўзаро чегарадан анча ичкарида уюштирилган бу ҳужум озмунча саволларни пайдо қилмай қўймаган.\nЎша пайтда мазкур ҳужум ортида "Россия омили"ни кўрган таҳлилчилар ҳам озмунча бўлмаган.\nҲужумдан кун ўтиб, Тошкент мезбонлик қилган МДҲ Хавфсизлик ва махсус хизмат органлари раҳбарлари кенгаши йиғинида ҳам ИШИД масаласи алоҳида эътибор топган.\nХабарларда "Ишкобод" ҳодисаси алоҳида тилга олингани, унга бирор бир тарзда муносабат кўрсатилгани кузатилмаган эса-да, Тошкентдаги йиғинда ИШИД билан боғлиқ мавзу гуруҳ туғдираётган ва туғдириши мумкин бўлган хавф ҳақида боргани кўрилган.\nАлександр Бортников, "ИШИД жангарилари МДҲда кенгайишга ҳозирлик кўришаётгани"ни баён қилган.\n"ИШИД бўлинмаларининг Афғонистонда "Хуросон" қаноти остида фаоллашишаётганини қайд этаётганликлари"ни билдирган.\n"Жамоат Ансаруллоҳ" ва "Шарқий Туркистон Исломий ҳаракати" улар билан яқин ҳамкорликда иш олиб боришаётгани"ни айтган.\n"Уларнинг мақсади - МДҲ ҳудудида кенгайиш учун плацдарм яратиш" экани, "бу кенгайиш айнан Марказий Осиё фуқаролари ҳисобига амалга оширилиши"ни таъкидлаган.\nБотников бунга қўшимча, "Ғарб давлатлари ҳам МДҲ давлатлари ичкарисидаги вазиятни издан чиқариш учун фаол ҳаракат қилишаётгани" алоҳида қайд этганди.\nБунинг ортидан, Россия Ташқи ишлар вазири муовини Игорь Моргулов ИШИД ва минтақавий хавфсизлик масаласини Бирлашган Миллатлар Ташкилотининг Хавфсизлик Кенгаши йиғинида кўтарган.\nЎзбек-тожик чегарасидаги сўнгги ҳужум ИШИД таҳдиди ростмана эканини исботлаганини айтган.\nМарказий Осиё ва ИШИД\nҚолган Марказий Осиё давлатлари фуқаролари билан қиёсланганда, ҳам Яқин Шарқ ва ҳам Афғонистондаги ИШИД гуруҳига аъзо жангарилар айнан Ўзбекистоннинг ҳисобига тўғри келади.\nУстига устак, Россиянинг Тожикистондаги сўнгги ҳаво-ўқув машқлари Президент Муҳаммад Ашраф Ғанининг Афғонистонда ИШИД гуруҳи мавҳ этилгани ва исломий халифатига барҳам берилганига оид баёнотидан саноқли кунлар ўтиб уюштирилган.\nМинтақавий экспертлар эса, расмий Кремлнинг, айниқса, сўнгги йилларда хосан кучайиб бораётган бу каби огоҳликларини Россия ва унинг президентининг қайта уйғонган империалистик амбициялари билан изоҳлаб, талқин этиб келишган.\nБундан ташқари, Ўзбекистон илова аксарият Марказий Осиё давлатларида кузатиб келинган ва кузатилаётган бу каби ҳолатларни мамлакат мухолифати ва дин аҳлига босим ўтказишнинг воситаси сифатида ҳам баҳолашган.\nБошқа томондан, Тожикистондан олинган янгилик Ўзбекистон 2020 йилда Россия шамсияси остидаги ЕвроОсиё Иқтисодий Иттифоқига қўшилишига оид хабарлар фонида бўй кўрсатган.\nЎзбекистондаги етакчи интернет нашрлари шу кунларда Россия Иқтисодий ривожланиш вазирининг сўзларига таяниб, бу ҳақда хабар беришган.\nБу хабарларда вазирнинг бу ҳақда 30 ноябрь куни гапиргани англашилган, аммо орадан икки кун ўтиб ҳам, бу хусусда расмий Тошкент жим, ҳалича бирор бир муносабат билдирмаган.\nСўнгги ойларда айнан Россия томонидан Ўзбекистоннинг бу иттифоққа қўшилиши ва бунинг тахминий санасига оид баёнотларнинг сони ортган.\nАммо Ўзбекистон ҳукумати ҳали-ҳануз бу хусусда бирор бир қатъий баёнот билан чиқмаган.\nРоссия Федерация Кенгаши раиси Валентина Матвиенконинг шу йил октябрь ойида Тошкентга ташриф чоғида диққат-эътиборга тушган мазкур масала бу яқин-ўрталарда ижтимоий-мулоқот тармоқларида кескин акс-садо берган Ўзбекистон билан боғлиқ мавзулардан бири бўлади.\nРоссия томонининг кетма-кет баёнотлари манзарасида бу акс-садоларнинг ҳануз тинмаётгани кузатилади.\nҚолдирилаётган коментлардан бу масаланинг ўзбекистонликлар учун референдум орқали қарор берилиши шарт бўлган даражадаги мавзу экани кўрилади.


"Маънавият — инсон кўрки" танловига\nЁшлар қалби ва онгини ғуборлардан асрайлик\nМанзура ишда бироз ушланиб қолиб, тун қоронғисида хавотир билан уйига шошарди. Атайин қилгандек, ёмғир томчилай бошлади. Манзилига етай деганда кимдир елкасидаги сумкани тортди. Аввалига қўрқув ва саросимага тушиб, сумкасини зич ушлаганча баланд овозда қўшниларини ёрдамга чақирди. Талончи ниятига етолмаслигини билиб, қочиб қолди. Манзура қоронғи бўлсада, уни таниди. Бу болани иш юзасидан ҳар куни интернет кафега кирганида кўрарди. Кўпинча эса нега бу бола дарсда эмас, дея ҳайрон ҳам бўларди. Манзура буюмларини олдириб қўймаганига бир қувонса, бахтига талончининг қўлида бирор жароҳат етказувчи нарса йўқ экан, дея яратганга шукрона айтди.\nУ боланинг яқинларини суриштирган бўлди. Маҳалладагилар дарровгина уни танишди.\n—Э, бу дайдининг ота-онаси куни бўйи ишда,—изоҳлашди улар.—Боласини тергашмайди ҳам. Қачон қарасангиз компьютерхонада ўйин ўйнаш билан овора. Койисангиз, терс жавоб берадики, мўмингина боланинг шу даражада асабий бўлиб қолганига ишонгингиз келмайди. Гап-сўзларга қараганда, ўзидан кичик болаларни қўрқитиб, пулини олармиш. Сизга ҳам ҳужум қилган бўлса, демак жуда ўзгариб кетибди. Эсиз, шундай бола...\nДарҳақиқат, бола тарбияси жуда нозик. Озгина эътибор бермадингизми, кўп нарса йўқотасиз. Баъзи ота-оналар болаларининг нима биландир банд бўлиши учун уларни компьютер ўйинларига жалб этишади. "Ёмонларга қўшилиб кетмасин", дея изоҳ ҳам беришади. Аммо билишмайдики, боласининг онгига таъсир ўтказаётган ўйинлар ниқоби остида манфур ғоялар таҳдиди ўша "ёмон болалар"¬дан ҳам даҳшатлидир.\nТан олиб айтиш керакки, бугун ахборот-коммуникация технологиялари ҳаётимизнинг ажралмас қисмига айланди. Ҳамманинг қўлида камида битта қўл телефони. Истаган жойдан туриб дунёнинг нариги чеккасидаги одам билан гаплашиш, хабарлашиш имконияти бор. Бутун дунёда интернет тармоғининг қамрови тобора кенгайиб бораётир. Ўтган асрда радио, телевидение каби ахборот воситалари йигирма йил давомида оммалашган бўлса, интернет хизмати атиги бир неча йилда 2 миллиард кишилик аудиторияни қамрашга эришди. Интернет тизими замон билан ҳамқадам ривожланмоқда. Ахборотлар олами эса ундан-да тезкор. Фойдаланувчилар сони эса аксар ёшлар. Глобаллашувнинг энг ёмон томони ҳам мана шунда!\nБиринчи Президентимиз И.Каримовнинг "Юксак маънавият—енгилмас куч" асарида "оммавий маданият"нинг туб мазмун-моҳияти очиб берилган. Унда четдан, биз учун мутлақо ёт бўлган, маънавий ва ахлоқий тубанлик иллатларини ўз ичига олган "оммавий маданият" ёпирилиб кириб келиши мумкинлигидан огоҳ этилган. "Оммавий маданият" бугун ёш йигит-қизларимиз онги ва қалбига ҳамла қилмоқда. Арзимасдек кўринган компьютер ўйинлари болаларнинг мурғак тасаввурига бамисоли тошга ўйилган нақшдек бир умр¬га муҳрланади. Шуниси хатарлики, жангари ўйинлар болани виртуал ҳаётга боғлаб қўяди. У реал ҳаётга ҳам шу оламдан олинган жангари хулосалар билан қарай бошлайди. Унинг ниятларида асоссиз жиззакилик, тундлик ғолиб бўла боради. Бу эса синфдошлари, тенгдошлари билан ¬муносабатларини бузади. Атрофидаги воқеаларга лоқайд инсонга айланади. Ҳатто бу ўйинлар таъсирида жиноят қилишгача боради.\nЁшларнинг жиноятчилик содир этишининг олдини олишда милиция таянч пунктларида фаолият олиб бораётган профилактика инспекторлари шу жиҳатларга эътиборни қаратиб, бундай ҳудудларни назорат остига олишлари, интернет-кафеларнинг "ишқибозлари" ҳаёти билан яқиндан танишиб, улар билан доимий равишда мулоқот олиб боришлари шарт.\nПрезидентимиз Шавкат Мирзиёев ҳафтанинг пайшанба кунини жиноятчиликнинг олдини олиш ва профилактика куни деб эълон қилиб, ички ишлар ходимлари зиммасида вояга етмаганлар билан ишлашдек ¬юксак масъулият турганини ва уни чин юракдан адо этиш лозимлигини таъкидлади. Чунки ёшлар мам¬лакатимиз эртаси, ҳал қилувчи кучи. Навқирон авлодни турли таҳдидлардан асрасаккина буюк келажак бизга насиб этади.\nУмида СОДИҚОВА, Бухоро шаҳри. Ушбу материал Ўзбекистон Республикаси Олий Мажлиси ҳузуридаги Нодавлат нотижорат ташкилотлари ва фуқаролик жамиятининг бошқа институтларини қўллаб-қувватлаш Жамоат фонди маблағлари ҳисобидан молиялаштирилган "Юксак маънавиятли авлод билан порлоқ келажак сари" лойиҳаси асосида тайёрланди.


Бош прокуратура ва ССВ Самарқанддаги заҳарланиш бўйича баёнот берди - Darakchi\nБош прокуратура ва ССВ Самарқанддаги заҳарланиш бўйича баёнот берди\nЖАМИЯТ 17.09.2019, 12:06\nАввалроқ, 16 сентябрь Самарқандда 7 киши бир хил клиник белгилар билан шифохонага мурожаат қилгани ҳақида хабар берган эдик.\nЎзбекистон Республикаси Бош прокуратураси мазкур ҳолат бўйича расмий баёнот берди.\nУнда қайд этилишича, 16 сентябрь куни соат 19:30ларда Самарқанд вилоят юқумли касалликлар шифохонасига 7 нафар фуқаро “Овқатдан заҳарланиш токсикоинфекцияси енгил-ўрта даражаси” ташхиси билан ётқизилган.\nҲозирда беморлар аҳволи қониқарли.\nМазкур ҳолат юзасидан Самарқанд шаҳар томонидан терговга қадар текширув ҳаракатлари ўтказилмоқда.\nВилоят соғлиқни сақлаш бошқармаси ҳам албатта ҳолатни ўрганиб, қуйидагиларни маълум қилади.\nВилоят юқумли касалликлар шифохонасига жорий йил 16 сентябрь куни соат 16:10 дан соат 18:30 га қадар турли хонадонларда яшовчи етти нафар фуқаро бир хил клиник белгилар (кўнгил айниш, қайт қилиш, бош оғриғи, қорин соҳасида оғриқ, 4-5 марта ич кетиш, тана хароратининг юқорилиги, ҳолсизлик) билан мурожаат қилишган.\nЎтказилган тезкор эпидемиологик суриштурувларда барча беморлар 14 сентябрь куни кечки вақтда Регистон кўчасида жойлашган “Мўъжиза” ресторанида ўтказилган тўйда иштирок этиб, тўйдан сўнг ортиб қолган гўшт ҳамда айрим озиқ-овқат маҳсулотларини уйларига олиб кетишган. Улар бу таомларни хонадонларида тўйнинг эртаси куни, яъни, жорий йил 15 сентябрь куни тушликда ва кечки овқатда истеъмол қилишган.\nАйни пайтга қадар вилоят юқумли касалликлар шифохонасига ўн етти нафар бемор мурожаат қилган. Уларга овқат токсикоинфекцияси енгил ва ўрта оғир даражаси ташхиси қўйилиб, ўн бир нафари ётиб даволанаяпти, аҳволи яхши. Қолган олти нафарининг аҳволи яхшилангач, уйига рухсат берилган.\nБеморлар Соғлиқни сақлаш вазирлиги назоратига олинган бўлиб, малакали шифокорлар томонидан даволаш ишлари олиб борилмоқда.\nЎзбекистонда яна 17 нафар коронавирусдан хасталанган бемор соғайди\nМирзо Улуғбек туманидаги Саёҳат кўчаси бир ойга ёпилди


Азиза Ёқубова блогер йигит билан ярашгани ва бунга ким сабабчи бўлганини маълум қилди — фото - ShouBiz.uz\nЯнгиликлар 16:18 | 18.3.22\nАзиза Ёқубова блогер йигит билан ярашгани ва бунга ким сабабчи бўлганини маълум қилди — фото\nУлар жонли эфир вақтида ярашиб олган\nАктриса Азиза Ёқубова унга машина совға қилиб, қўлини сўраган блогер билан ярашиб олганини ва бунга ким сабабчи бўлганини маълум қилди.\nАзиза Ёқубова 17 март куни блогер Шоҳруз билан муносабатларини тўхтатганини эълон қилганди. Бунга эса рашк ва тушунмовчилик сабаб бўлганини таъкидлаган.\n«Рашк ва тушунмовчилик сабаб. Менимча, кимгадир шу керак эди. Ўзим уҳақимда сўранг, бошқалар ҳақида сўраманг, илтимос. Биз хайрлашдик. Жиддий сабаб йўқ», — дейди актриса.\nЛекин шу куни оқшомда Азиза Ёқубова Шоҳруз Рўзибоев билан яна ярашиб олганини маълум қилди. Улар жонли эфир вақтида мухлислари сабаб ярашиб олган. Шунингдек, у Шоҳруз билан келишмовчилик бўлган ёзишмани ҳам эълон қилди.


Бокуликлар Қорабоғ учун жанглар тикланишини талаб қилиб митинг уюштирди - Zamin.uz\nАрманистон ва Озарбайжон ўртасидаги Қорабоғ можароси 1980 йилларнинг охиридан бери давом этмоқда. Томонлар, асосан, арманлар яшайдиган Тоғли Қорабоғ устида назорат ўрнатиш устида тортишади. СССР пайтидан бери ушбу ҳудуд Боку назорати остида. Ҳарбий тўқнашувга айланган можаронинг фаол босқичи 1992 йилдан 1994 йилгача бўлган даврда содир бўлди. Бироқ, фаол ҳарбий можаролардан кейин Қорабоғ амалда Озарбайжондан мустақилликка эришди ва тўқнашув тўхтатилди. “Замин” янгиликларини “Facebook”да кузатиб боринг\nҚозоғистонда рухсат этилмаган митинг қатнашчиларидан жароҳат етказувчи қуроллар олиб қўйилди\n7-07-2019, 10:57, Дунё\n8-04-2017, 19:35, Дунё


Экология — болалар нигоҳида\n2017.05.03 | Янгиликлар\nЎқувчи-ёшлар онгида экологик маданиятни юксалтириш, атроф-муҳитни муҳофаза қилиш, экологик вазиятни соғломлаштириш ишларидаги фаоллигини ошириш, уларни қўллаб-қувватлаш ва рағбатлантириш мақсадида ўтказилган ушбу беллашувнинг ҳудудий босқичларида “Баркамол авлод” болалар марказлари тўгараклари ва умумий ўрта таълим мактабларидан 4500 нафарга яқин ўқувчи қатнашди. Фестивалнинг якуний босқичида 64 нафар ўғил-қиз тўрт йўналиш бўйича ўз билим ва маҳоратини намойиш этди.\n“Яшил сайёрамиз тақдири ўз қўлимизда!” шиори остидаги дастлабки «Hand-madе» йўналишида иштирокчилар қўл меҳнати ёрдамида яратилган бежирим ижодий ишларини ҳакамлар ҳайъати эътиборига ҳавола этди.\nТасвирий санъат йўналишида ўқувчиларнинг табиат манзаралари акс этган суратлари, мультимедиа йўналишида экологик муаммолар ва уларнинг ечимига қаратилган бир-биридан қизиқарли тақдимотлар намойиш этилди. Фоторасмлар йўналиши бўйича тақдим этилган ижодий ишлар мавзуга мослиги, ғоянинг оригиналлиги, техник талабларга мувофиқлиги каби мезонлар асосида сараланди.\n— Экофестивалнинг «Hand-madе» йўналишида “Экология: кеча, бугун, эртага” номли композициям билан қатнашдим, — деди Сардоба туманидаги 15-мактабнинг 9-синф ўқувчиси, “Моҳир қўллар” тўгараги аъзоси Нодира Балқиева. — Унинг мазмунига жонли табиат озор чекишининг олдини олиш учун бирлашиб, уни боғу бўстонга айлантиришда шахсий намуна кўрсатиш ғояси сингдирилган. Тўгарагимиз раҳбари Саодат Қурбонова кўмагида турли яроқсиз буюмлар ва табиий хомашёдан яратилган ижодий ишим тенгдошларим учун қизиқарли бўлди.\nТадбир якунида ғолиб ва совриндорларга Халқ таълими вазирлигининг диплом ва эсдалик совғалари берилди.


Мамадали Маҳмудовнинг ҳаёти ва ижодига чизгилар | Ҳаёт ва Ижод\nМамадали мактабни битириб, Россияда ҳарбий хизматни ўтагач, Воронеждаги техника-ҳунар коллежига ўқишга киради. Сўнг Чирчиқ шаҳридаги заводлардан бирида ишлайди. Бу пайтда Чирчиқда рус тилли аҳоли кўпчиликни ташкил киларди. Армияда, ўқиш ва иш жойида демократ русларга ҳам, миллатчи русларга ҳам дуч келган. Миллатчи руслар билан баҳслар, гоҳида муштлашувлар бўлиб ўтганини менга Мамадалининг ўзи ҳикоя қилиб берган эди. Мамадали Маҳмудов қалбида шовинизмга нафрат, ўзи мансуб бўлган халққа муҳаббат пайдо бўлишида шу даврдаги воқеалар ҳам сабаб бўлган. Адиб ҳаёти ва ижоди шу жараёнда шакллана борди. Миллат ва халқ манфаатини ҳамма нарсадан устун қўйиш, замондошлари онгида мустамлакачиликка нафрат, озодликка муҳаббат уйғотиш унинг асосий ишига айланди…\nҲозирда Ўзбекистон қамоқхоналаридан бирида сақланаётган Мамадали Маҳмудов шўро даврида ”Саодат” журналида адабий ходим, бўлим мудири сифатида узоқ йиллар фаолият кўрсатди. Сўнг ёзувчилар уюшмасида маслаҳатчи, ташкилий-хўжалик ишлари бўйича раис ўринбосари лавозимларида ишлади.\nХудди шу пайт Ўзбекистон ёзувчилар уюшмаси биносида ”Бирлик” халқ ҳаркати фаолият кўрсата бошлаган эди. Мамадалининг ташкилотчилик фаолияти унинг Ўзбекистон маданият фондига раислик қилган пайтларида яққол намаён бўлди. У деярли фаолиятсиз қолган, молиявий жиҳатдан касодга учраган бу ташкилотни оёққа турғазди, жамиятга фойдали ишлар қила оладиган муасасага айлантирди. Тикувчилик цехлари очиб, кўплаб кишиларни иш билан таъминлади. Афсуски, ғанимлари уни юқори идораларга ёзиб бериб, устидан иш очилди ва турли айблар қўйилиб, турмага ташланди… Жамоатчилик вакиллари, ёзувчи дўстларининг кўмаги туфайли у қамоқдан озод бўлди…\nАммо 1999 йил февралдаги Тошкент портлашларидан сўнг уни яна қўлга олишди. Бу сафар портлашларга алоқадорликда айблаб, 14 йилга маҳкум этдилар. Мамадали Маҳмудовнинг дўсти, таниқли шоир ва сиёсатчи Муҳаммад Солиҳ билан бирга тушган сурати телевидение орқали ”ашёвий далил” сифатида намоиш этилди. Ҳолбуки, портлашларнинг асосий гувоҳларидан бири, қамоқда қийноқлардан вафот этгани хабар қилинган марҳум Зайниддин Асқаров Муҳаммад Солиҳнинг бу портлашларга алоқаси йўқлигини журналистларга ҳикоя қилиб берган эди. Ҳукумат вакиллари бу суҳбатда айтилган гапларга раддия билдиришгани йўқ. Бунинг устига, М.Солиҳ Чехияда Интерпол томонидан қўлга олиниб, айбсиз дея бутунлай оқланди ва озод этилди. Шундай экан, Мамадали Маҳмудовнинг шоир дўсти билан суратга тушгани учун айбланаётгани ва жазо муддатини ўтагандан кейин ҳам қамоқда сақланаётгани мантиқсизликдир. Франциялик ноширлар бу ҳақиқатларни билганлари учун бўлса керак, Мамадали Маҳмудовнинг ”Ўлмас қоялар” романини фаранг тилида чоп этишди.\nҲақиқатга, Ватанга ва халққа садоқат Мамадали Маҳмудовнинг кўплаб хикоялари, киссаларида ва айниқса, ”Ўлмас қоялар” романида бўртиб кўринади.\nСовет замонида худди ҳозирги авторитар Ўзбекистондаги каби чинакам халқпарварлик ғояларини куйлаш, ҳаётдаги ноҳақликларни адабиётга олиб кириш қийин эди. Шунинг учун ҳам кўплаб адиблар мавзуни мозийдан олишар ёки рамзларга, турли-туман бадиий воситаларга мурожаат қилишарди. Мамадали Маҳмудовнинг ҳикояларидан бирида шундай воқеа қаламга олинади. Пиллакорлар хонодонлардаги тутларнинг деярли барчасининг новдаларини пилла қуртига емиш сифатида (хонадон эгасининг инон-ихтиёрисиз) кесиб кетишади. Кузгача, тўғрироғи, кейинги йил ёзгача, тут бояқиш яна япроқ ёзиб, новда чиқаради. Кейинги йил яна шу ҳол руй беради, тутлар каллаклаб кетилади…Бу ҳол ҳар йили такрорланади. Мамадали Маҳмудов: ”тут бу бедодликка кандай чидаётган экан?” деб савол қўяди ва ўзи: ”ўзбек қизлари атлас куйлак кийсин учун, бу бедодликка чидаётган бўлса керак”, деб жавоб беради.\nБу ерда ”тут” образи асрлар давомида қирғинга учраб келган ва келаётган ўзбек халқи тимсолидир. Бу хил рамзийликни биз ёзувчининг ”Эртам яхши бўлади”, ”Ариқ ва терак”, ”Сой” каби ҳикояларида ҳам кўрамиз.\nБиринчи ҳикоя ўзининг содда ёзилганлиги билан аломат. ”Тамара ўн еттида…”, деб бошлайди адиб асарини ва унинг кўзгуга қараб: ”эртам яхши бўлади”, деган гапини қистириб ўтади. ”Тамара йигирма еттида…” дейди, ёзувчи ва яна унинг: ”Эртам яхши бўлади”, деган киноясини эслатади. Шу тариқа: Тамара тушмагур кўзгу олдига 37да, 57да, қайта қайта ”келади” ва ҳар гал ”эртам яхши бўлади”, дея такрорлайди… Аммо борган сари унинг юзларидаги ажин кўпайиб, илгариги латофатини йўқотиб боради… Бу ерда Мамадали Тамара тимсолида СССРни кўзда тутгани зийрак китобхонларга тушунарли эдики, бу давлат ёзувчи содда тил билан ифодалаганидек, 70 ёшида қариб-чуриб, ҳалокатга учради… Адибнинг СССР гулла- яшнаётган пайтда битилган қатор ҳикоялари шу тахлит рамзий ва ҳаққоний руҳ касб этган…\nМамадалининг катта ҳажмдаги ҳикояларида ва қиссаларида маъно бу қадар тез англашилмайди. Яъни уларда муаллиф воқеа-ходисаларни борлигича, мураккаблигича тасвирлашга ҳаракат килади. Уларда рамзийликдан кўра тарихийлик, ҳаёт ҳаққонияти кўпрок.\nЖумладан, ”Ғунча очилди” номли ҳикоясида буюк шоир Рауф Парфининг ёшлик йиллари, адабиётга кириб келишдаги қийинчиликлар ҳақида ҳикоя қилса, ”Боғдон қашқири” қиссасида ХХ асрнинг 20-йилларида рус большевикларига қарши миллий-озодлик ҳаракати вакилларининг фаолиятини бадиийлаштиради.\nРуслар, худди ўтган асрнинг 70 йилларида ўз юртини ҳимоя килаётган афғон жангчиларига ”душман” деб ном берганларидай, бу харакат қатнашчиларига ҳам ”босмачи” деб ном қўйишганди. ”Боғдон қашқири” қиссасида туркий ўзбекларнинг уюша олмагани, айримларнинг мол-мулкка ўчлиги учун рус большевикларидан енгилгани акс эттирилган. Муаллифнинг қаҳрамони ўзича мард, жасур киши. У босқинчиларга қарши курашиш, фаолият кўрсатиш учун аввало, уюшиш, қолаверса, катта маблағга эга бўлиш лозимлигини тушунган киши. Юсуфбек: ”Эркак деган ҳеч кимсадан қўрқмай, ҳеч кимга ялинмай, ҳеч кимга қарам бўлмай, ўз эрки ўзида яшаши керак”, деб билади. Ўқувчи Юсуфбекнинг миллатимизни озод килиш учун бел боғлаган курашчи эканлигини дабдурустдан тушуниб етавермайди. Чунки биринчидан, Мамадали бу ҳаракатнинг кенг тасвирини бермайди. Иккинчидан, ёзувчи Юсуфбекни қўй оғзидан чўп олмаган киши тарзида эмас, қизиллардан енгилиб, аламзадалиги ортган бир киши сифатида тасвирлайди. У мол-дунё тўплаш учун ҳеч кимни аямайдиган, айни замонда, ҳузур-халоватни яхши кўрадиган киши. У миллий озодлик харакати лидерлари Шермуҳаммад, Эргаш қўрбошилар билан ”бир ёқадан бош чиқариб курашиш” масаласида гаплашиб кўради. Аммо қўрбошилар ўзаро тил топа олишмайди ва оқибатда енгилишади.\nЁзувчи Юсуфбекнинг кечмишларини бироз бўрттириб тасвирлайди. М. Маҳмудов Юсуфбекнинг асосий мақсади юрагида она юрт ҳисси бўлмаган бойларни талаб, бойлик орттириб, чет элга қочиш, у ердан куч тўплаб ”русларнинг ўзларининг орасидан олов чиққач”, яъни ўзаро тил топиша олмай қолганларидан сўнг уларга зарба бериб, юртни озод қилиш. Адиб барча мусулмонлар қатори қизиллардан енгилган, ҳатто йиққан олтинларини чет элга олиб кетолмаган бу зотнинг оғир аҳволини ҳаққоний тасвирлаган.\nМ. Маҳмудовга бу образ миллат ҳақида айрим ҳақиқатларни айтиш учун керак бўлганлиги синчков китобхонларгагина сезилади. ”Тўғриси, элимиз авом, ишонувчан, оқ кўнгил. Ким нима деса, шунга ишонади. Ким нима буюрса, шуни қилади. Билсанг, овсар қизиллар элнинг қўйнини пуч ёнғоққа тўлдириб алдаётибди” ,- дейди у ўз йигитларидан бирига. Юсуфбек бошқа бир ўринда: ”Большевиклар билан инглизларнинг бир-биридан ҳеч фарқи йўқ. Икковининг ҳам мақсади бир: бизнинг бойлигимизни талаш…” деб тушунтиради. Асар шу хил гапларни айтиш учун ёзилгани аниқ кўриниб турмайди. Аксинча, муаллиф ўз қаҳрамонининг салбий жиҳатларини, хотинбозлиги, раҳмсизлигини бўрттириб кўрсатади. Бунинг сабаби аник. Муаллиф ўз қаҳрамонини ваҳший, қаттиққўл қилиб кўрсатмаганида совет даврида бу қиссанинг чоп этилиши амри-маҳол эди.\n”Боғдон қашқири”да, айниқса, ”Ўлмас қоялар” романида Ватан табиати, унинг тоғ ва ўрмонлари, бу ерлардаги дарахтлар, ўт-ўланлар, майсалар, қушлар ва ҳайвонларнинг номлари кўп учрайди. Мамадали ҳар бир сўзга, образга маъно юклашга, сўзлари орқали юртга муҳаббат уйғотишга ҳаракат қилади. Романнинг бош қисмидаёқ ”Ўлмас қоялар билан сирли ўрмонлар кўрк бериб турган” Юлдузли тоғининг табиати тасвирланади. ”Мангуга занжирланган бу тоғда Оққоядан улуғроқ қоя йўқ. Унинг учида шоҳга кийдирилган тождек бир туп қатранғи қад керган… Жарнинг нариги қирғоғи итбурунга ўхшаш митти, сертикон харчалар (бодомлар) билан қопланган…Жар ёқасида қовуллар ўсиб ётибди… Уйнинг яқин атрофи гулзор. Айниқса ялпизга ўхшаш, лекин унга қараганда поя-барглари ингичка-ингичка пидина, хинагул, райҳонлар кўп экилган” каби экзотик тасвирлар оз эмас.\nАммо бу хил тасвирларнинг ҳаммаси бизда она юртга муҳаббат уйғотиш учун битилаётгани кўриниб туради. Шу маънода марҳум адабиётшунос олим, филология фанлари доктори, профессор Очил Тоғаевнинг ”Романда ватан, юрт образи гавдаланади. Қир-адирлардан мусаффо шамоллар эсаётгандай, муздек шаршаралар шовқини эшитилаётгандай, ранг-баранг ўтлар ҳиди уфуриб тургандай туюлади”, каби фикрларига қўшилмоқ лозим.\nХIХ асрнинг 50-80 йилларидаги чет бир қишлоқда яшаган, шаҳар тамаддунидан узилиб қолган, аммо дунёда бўлаётган воқеаларни ўзича тушунадиган мард, жасур, дангалчи туркий ўзбекларнинг ҳаёт тарзи тасвири ҳам ҳозирги ўзбекларнинг қишлоқларига ва ҳаёт тарзига ўхшамайди. Ёзувчининг қатор қаҳрамонлари ҳам ғалати, дангалчи, ортиқча мулозаматни ёқтирмайдиган, ҳатто бир-бирига кўпол муомала киладиган, аммо буни кўнглига олмайдиган кишилар. Жумладан, роман бошидаёқ асарнинг бош қаҳрамонларидан бири Раҳмат полвон ўзининг дўсти бўлган тегирмончи Кудратга дабдурустдан ”Қимизингдан олиб чиқ, ҳўкиз”, дейди. У эса ”Айрон ичсанг тешиб чиқадими махлуқ?”, деб қўпол ҳазилга қўпол жавоб беради. Бу роман қўлёзмаси нашриётда муҳокама қилинганда, мен шу хил ўринларини силлиқлаш керак, ўзбеклар бир-бирига бундай муомала килмайди, деб каршилик билдирганман. Мамадали эса ”биринчидан, бу одамлар ўтган ХIХ аср кишилари, иккинчидан, сизлар шаҳар кишилари билан қишлоқдагиларнинг муомаласи бир хил эмаслигини, уларнинг ҳазиллари ҳам қўполрок эканлигини билмайсизлар”, деганди. Энди ўйласам, муаллиф ҳақ экан. Қолаверса, муаллифнинг инсон образини қандай тасвирлашда ҳақ-ҳуқуқлари кўпроқ.\nАйтайлик, унинг қаҳрамонларидан бири ўз фарзандларига туркча исм қўйганини шундай асослайди: ”Ўзим тушунмайдиган арабча, форсча яна аллақандай чучмал отларга тоқатим йўқ. Ўғлим туркми, унинг оти туркча бўлади”, дейди.\nМаълумки, рус босқини пайтида ва ундан кейин ҳам босқинчилар: ”Ўрта Осиё халқлари, шу жумладан, ўзбеклар маданиятсиз, аҳолисининг 99 фоизи саводсиз, улар ювинишга, кийинишга эътибор беришмайди, биз уларга маданият олиб келдик” тарзида тарғибот юргизишган. Мамадали эса ўзининг рус босқини арафасида яшаган қаҳрамонларини мактаб ва мадрасаларда ўқиган, озода ва маданиятли кишилар сифатида тасвирлайди. ”Раҳмат полвон озодаликни меъёридан ортиқ севадиган одам эди. Бир-икки артинган сочиғига, у қайта ювилмагунча артинмас эди. Агар уйнинг бирон жойида гард кўрса ҳам, хотинини уришар, гард йўқотилмагунча овқат ҳам ея олмас, иш ҳам қилолмас эди”. Раҳмат полвон, унинг ўғли Бўронбек барча эпизодларда шу хил маданиятли кишилар тарзида кўрсатилади.\nАсарда ўтган асрларда ўтказиладиган маросимлар тасвири (”Сув Хотин”, ”Наврўз”, ”Момоқалдироқ” маросимлари) ҳам ибратли тарзда берилган. Жумладан, яқин-яқинларгача Ўзбекистоннинг тоғли ва чўлли ҳудудларида вақтида ёмғир ёғавермаса ”Сув Хотин» маросимини ўтказишган. Қўлига Сув Хотин тимсолини кўтариб олган хотин-қизлар уйма-уй юриб: ”Ёмғир ёғсин, сув Хотин, Экин ўссин сув Хотин, Омбор-ўра ҳосилга, Лиқ-лиқ тўлсин сув хотин”, тарзида қўшиқлар айтишган. Уй эгалари эса, уларга ўзларининг ҳадяларини беришган. Ҳадялар кўпинча эчки, улоқ, қўчқор ёки бузоқдан иборат бўлган…\nМаросим тугагач, барча қишлоқдошлар йиғилиб, бу маросимда ҳайрия қилинган жониворларни сўйиб, таомлар тайёрлашган. Мамадали бу маросим тасвирини бераркан, ўз қаҳрамонларининг ички дунёларини, уларнинг нақадар жўмард, ҳотамтой эканлигини ҳам кўрсатади. ”Маросимга бешта туя, еттита эчки, учта тақа тушган эди”, дейди муаллиф ва кейинги эпизодларда ўзига хос меҳмондорчилик тасвирини беради.\nШунингдек, ёзувчи (Ҳумор йиғичи, Қодирбек каби персонажларнинг ўлими баҳонасида) ўзбек удумларига ҳос айтимлар, марсиялардан бир қанчаларини келтирадики, улар роман матнига сингиб кетгани сезилиб туради.\nМамадали Маҳмудов муҳаббатга боғлик эпизодларни, (Раҳмат полвон ва қозоқ қизи, Бўронбек ва Райҳон ўртасидаги висол онларини) шарқона усулда тасвирлайди.\nШунинг учун ҳам адабиётшунос олим Очил Тоғаевнинг: ”Романда ўринли келтирилган халқ қўшиқлари янгилиги, табиийлиги, воқеа ва кишилар мижозига айни мувофиқлиги билан китобхонни ҳаяжонга солади”, деган фикри асослидир.\nЎзбек, қозоқ, туркман халқларининг ўзига хос меҳмондўстлигини тасвирловчи эпизодларни Мамадали айрича ихлос билан ёзади. Хусусан, Раҳмат полвон ва Қудрат тегирмончи иккови Бухорога бориш олдидан қозоқ овулида меҳмондорчиликда бўлишади. Ёзувчи туркий-қозоқларнинг меҳмондўстлигини қўноқларнинг ҳурмати учун албатта бир мол, қўй ёки туя сўйишларини таъкидлаб кўрсатиш билан бирга, ўша пайтдаги ижтимоий-сиёсий масалаларда, рус босқини, туркий халқлар бирлиги масалаларидаги баҳсларини атрофлича ифодалайди. Охирги муаммо бўйича бўлиб ўтган баҳсда бир-бирига қарама-қарши икки хил фикр ифодаланади, баъзилар Амир Темур пайтидаги каби, туркий халқлар бир бўлиши лозимлигини айтишса, бошқалар қарши фикр билдиришади. Бунинг устига, бир-бири билан қўшни бўлган халқлар (ёки уларнинг ғанимлари) турли-туман латифалар, мақоллар тўқиб, уларни бир-бирига ёвлаштиришга хизмат қилишади. Бу суҳбатда ҳам ўзбек ва қозоқ орасини бузадиган латифа айтилади. Бошидан кўп кийинчиликлар ўтган, оқпошшонинг зулмини кўрган туркий қозоқ йигити Бўрибойга бу қаттиқ таъсир қилади.\n”Мана шунга ўхшаш иркит аскиялар оға-ини, уруғни бир-биридан совутади”,- дейди алам билан. Бу фикрга қозоқ зиёлиси ҳисобланган Валихон ҳам қўшилади. ”Биз бир туғишган – турк бўлатуриб: ”ҳой сарт, ҳой қайсақ, ҳой қирғиз” деб бир- биримизнинг жиғимизга тегамиз. Тағин: ”Қўнғиротмисан, Ёвмутмисан, Ўғизмисан?!” деб тинмай уруғ суриштирамиз. Биз туркларнинг шўрини қуритаётган нарса шу эмасми?” дейди.\nРоман охирларида тасвирланган асосий ижобий қаҳрамонлар ( Бўронбек, Бўривой, Уйғокбек, Яшарбек) Туркистонга руслар бостириб кирганида оёққа туришади, маънавий тубан кимсалар (Мансур пучуқ, Нурҳез) эса бу босқиндан ўз манфаатлари йўлида фойдаланадилар. Романда яхши қуролланган рус армиясига қарши деярли партизанчасига жанг олиб борган туркийларнинг жанг лавҳалари қисқа бўлса-да, ишонарли ифодаланган. Зеро ёзувчи асар охиригача ўз қаҳрамонларини шу жангга ”тайёрлаб” келади. Асардан она юртнинг рус чоризми оёғи остида топталишига қадим Туроннинг бир қанча хонликларга, уруғларга, юзларга бўлинганигина эмас, юрт ғамини ўз қайғуси деб билган кишиларнинг камлиги, уюшмаганлиги ҳам сабаб қилиб кўрсатилганки, бу ҳол ҳозирги лидерларга ҳам тааллуқлидир. Шўро даврида ёзилган ”Ўлмас қоялар” романи Мамадали Маҳмудовнинг ўзига хос жасорати эди. Агар Тошкент портлашларига алоқадорликда айбланиб, узоқ йиллик қамоққа ташланмаганида, ҳеч бўлмаса, қамоқ муддати тугагандан кейин озод қилинганида эди, адиб аввалгидан ҳам етукрок, буюкроқ асарлар ёзган бўларди…


3 йил аввал 1923 Абдулазиз Мўмин\nАллоҳ таоло баъзи пайтларда Расулуллоҳ алайҳиссаломнинг мўъжизалари сифатида инсондан бошқа мавжудот – жамодот, наботот ва ҳайвонот оламини тилга киритган. Юқорида жамодот ва набототнинг сўзлагани келтириб ўтилди. Энди Расулуллоҳнинг ҳақ пайғамбар эканликларини тасдиқлаш учун ҳайвонот оламидан айримлари тилга кириб сўзлагани ҳақидаги хабар ва воқеаларга тўхталиб ўтамиз.\nМужоҳид раҳматуллоҳи алайҳдан келтирилган ривоятда Оиша онамиз айтадилар: «Бизнинг уйда юрадиган бир қўйимиз бор эди. Расулуллоҳ бўлсалар, қимир этмай, жойида қотиб турар, келиб-кетиб юрмас эди. У зот чиқиб кетсалар, жойидан қўзғалиб, у ёқ-бу ёққа юриб қолар эди».\nБу ривоятдан кўриниб турибдики, уй ҳайвонлари Расулуллоҳ уйда бўлган вақтларида у зотни улуғлаб, ҳайбатларидан ҳурмат сақлаб тўхтаб турар экан.\nИмом Аҳмад, Байҳақий ва Баззор келтирган ривоятда Абу Саъид Худрий розияллоҳу анҳу айтади: «Бир чўпон қўйини боқиб юрган эди. Бўри келиб қўйлардан бирига ҳамла қилди. Чўпон бўрига қўйни олдирмади. Бўри итларнинг ўтиришидек ўтириб, чўпонга: «Аллоҳдан қўрқмайсанми, мени ризқимдан айирдинг», деди. Чўпон: «Қизиқ, бўри одамга ўхшаб гапиряпти», деди ҳайрон бўлиб. Бўри: «Сенга бундан ҳам қизиқроғини айтайми? Расулуллоҳ икки Ҳарра орасида одамларга ўтмиш хабарларини айтиб бермоқда», деди. Чўпон Набий соллаллоҳу алайҳи васалламнинг ҳузурларига бориб бўлган воқеани сўзлаб берди. Расулуллоҳ унга: «Тур, (бу воқеани) уларга ҳам айтиб бер», дедилар. Сўнгра: «Чўпон рост гапирди», дедилар.\nИмом Табароний «Ал-Кабир» номли ҳадис тўпламида Аббос ибн Мирдосдан ривоят қилади. Аббоснинг отаси ўлим вақти яқинлашганда ўғлига: «Ўғлим, Зимор номли бутимизга сиғиниб юр, чунки у фойда келтиради, зарар бермайди», деб васият қилибди. Аббос бир кун бу бут ҳақида ўйлаб кўриб: «Бу бор-йўғи фойда ҳам, зарар ҳам бермайдиган бир тош бўлса», деган фикрга келибди ва баланд овозда: «Эй олий илоҳим! Мени энг тўғри йўл сари бошла», деб нидо қилибди. Шунда бутнинг ичидан: «Зимор ҳалок бўлди. Пайғамбар Муҳаммаддан олдин унга ибодат қилишди. Нубувват ва ҳидоят Ийсо ибн Марямдан кейин унга ўтди...», деган овоз эшитилибди. Аббос бутнинг гапиргани ва Расулуллоҳ ҳақида шеър ўқиганидан ажабланибди. Шунда унинг олдига бир қуш қўниб: «Эй Аббос, бутнинг гапиришидан таажжубланасан-у, нимага ўзингдан таажжубланмайсан? Расулуллоҳ Исломга даъват қиляптилар, сен эса ўтирибсан», дебди. Қушнинг тилга кириб сўзлаши унинг Исломга киришига сабаб бўлган экан.\nИмом Аҳмад ва Баззор саҳиҳ санад билан келтирган ривоятда Анас розияллоҳу анҳу айтади: «Расулуллоҳ соллаллоҳу алайҳи васаллам, Абу Бакр, Умар ва ансорий бир киши ансорлардан бирининг боғига киришди. Боғда қўй бор эди. Ўша қўй у зот учун таъзим қилди. Абу Бакр: «Сизга таъзим қилишга ундан кўра биз ҳақлироқмиз», дедилар». Яъни у ақлсиз бир жонивор бўлса-да, сизга таъзим бажо келтиряпти. Биз эса сиздан қанчадан-қанча фойда кўряпмиз, нега энди биз сизга таъзим бажо келтирмаслигимиз керак? Аммо бизлар барча ишларимизни сизнинг кўрсатмаларингиз ва изнингиз билан амалга оширамиз, ўзимиз билганимизча эмас.\nИмом Баззор ҳасан санад билан келтирган ривоятда Абу Ҳурайра розияллоҳу анҳу: «Набий соллаллоҳу алайҳи васаллам боққа кирдилар. Бир туя келиб, у зотга таъзим қилди», дейдилар. Ибн Масъуд, Зайд ибн Арқам ва Муғийра ибн Шуъба розияллоҳу анҳум ривоят қиладилар: «Набий соллаллоҳу алайҳи васаллам: «Ғор кечасида Аллоҳ дарахтга амр қилди. У ўсиб набийи тарафни беркитди. Иккита кабутарга амр қилди. Улар ғор эшиги оғзида туришди», дедилар.\nБошқа ривоятда: «Ғор оғзида ўргимчак тўр тўқиди», дейилган. Изқуварлар буларни кўргач: «Ғор ичида биров бўлса, иккита кабутар турармиди?» дейишди. Расулуллоҳ уларнинг гапларини эшитиб турардилар. Шундай бўлди-ю, улар кетишди», дейилган.\nИмом Абу Довуд келтирган ривоятда Абдуллоҳ ибн Жаъфар розияллоҳу анҳу айтади: «Расулуллоҳ соллаллоҳу алайҳи васаллам бир куни мени орқаларига мингаштирдилар. Бир гапни айтиб, уни ҳеч бир инсонга билдирмай, сир сақлашимни тайинладилар. У зот ҳожатлари учун сатрланадиган энг қулай нарса бирор тўсиқ ёки хурмозор эди. Ансорлардан бирининг боғига кирдилар. Қарасалар, бир туя турибди. У Набий соллаллоҳу алайҳи васалламни кўриши билан нола қилиб, кўзларидан ёш оқизди. Набий алайҳиссалом унинг қулоқлари орқасини силаганларида тинчиди. «Бу туянинг эгаси ким?» дедилар. Ансорлардан бир йигит келиб: «Менман», деди. У зот: «Аллоҳ эга қилиб, қўлингга қаратиб қўйган бу жонивор ҳақида Аллоҳдан қўрқмайсанми? У менга сенинг устингдан оч қолдираётганинг ва ҳаддан ортиқ қаттиқ ишлатаётганингдан арз қилди», дедилар.\n Мадинаи мунаввара атрофидаги қора тошли ерлар.\n Маккаи мукаррамадан Мадинаи мунавварага ҳижрат қилаётганларида.\n Ибн Саъд, Баззор, Табароний, Байҳақий ва Абу Нуъайм ривоят қилишган.


РАМАЗОН ШАРОФАТИ - Hidoyat.uz\nАсосий саҳифа Мақолалар РАМАЗОН ШАРОФАТИ\nЧоп этилди May 31, 2019 РАМАЗОН ШАРОФАТИda fikr bildirishni o'chirish\nБир йилга тизилган ўн иккита ой,\nҲар бирин ўрни бор, ўз ҳислати бор.\nНавбат билан келиб кўрсатар чирой,\nҲар йили бу ҳолат бўлади такрор.\nОйларнинг гўзали, ойлар малаги\nРамазон ойидир мусулмон учун.\nАллоҳнинг раҳмати, банда тилаги,\nШу ойда осмондан ёғар туну кун.\nРамазон ойида тўлиқ ўттиз кун\nРўзани тутмоқлик мусулмонга фарз.\nРўзани тутганлар нафсидан устун,\nТутмаган бандаси қиёматлик қарз.\nАжойиб ҳислатли таровеҳ намоз,\nПайғамбардан мерос, суннати амал,\nТаровеҳга тасбеҳ бўлади ҳамроз,\nХатми Қуръон эрур савобга тамал.\nРамазон аввали Аллоҳдан раҳмат,\nИккинчи ўнида ваъда – мағфират.\nСўнгги ўн кунлиги – дўзахдан нажот –\nТопар тўза тутган, қилган тиловат.\nБу ойда ўқилган намоз савоби\nЙигирма етти бор кўп бошқа ойдан.\nСавоби кўпларнинг осон жавоби,\nНажот савобдадир, йўқ ўзга жойдан.\nРамазон ойида бир ажойиб тун,\nБу – Қадр кечаси, Аллоҳдан неъмат.\nИстиғфор айтганга неъматлар бутун,\nТилаган олади, топади нажот.\nСавоб умидида ифтор қилинар,\nЎтганлар ҳақига қилинар дуо.\nМўминнинг дуоси кетмас бесамар,\nАллоҳ қабул қилиб, айлар мустажо.\nБандамиз, хатолар қиламиз тет-тез,\nГуноҳ ҳам қиламиз гоҳ билиб-билмай.\nБу ойда тавбага кимлар бурса юз,\nҚилган тавбалари кетмагай беиз.\nОсмон эшиклари очиқ бу ойда,\nЯхши дуо қилинг, қабули – аниқ.\nЭзгулик, яхшилик қолмайди ерда,\nРамазон ойининг ҳаёти тиниқ.\nМен оддий бандангман, билимим ҳам кам,\nЭй қодир Аллоҳим, Сендан тилагим:\nИмон ва инсофни қил менга ҳамдам,\nЁмонлик, ёмондан Ўзинг паноҳим.\nСамарқанд вилояти Иштиҳон тумани


Рашод Камалов: Обрўли имомми ёки Қирғизистоннинг бош “исломчиси”? - Фарғона.Ру ахборот агентлиги\n06:25 msk, 7 Июль 2020\nРашод Камалов: Обрўли имомми ёки Қирғизистоннинг бош “исломчиси”?\n12.02.2015 15:20 msk\nШоҳруҳ Соипов, Даниил Кислов\nФото © “Фарғона”. Бошқа манбалар фотосуратлар остида кўрсатилган.\nҚирғизистон жанубида саккиз йил олдин бакиевчи махсус хизматлар ходимлари томонидан отиб ўлдирилган қорасувлик нуфузли уламонинг ўғли, ёш бўлишига қарамай, мусулмонлар орасида катта обрўга эга бўлган имом Рашод Камолов ҳибсга олинди. Расмийларнинг таъкидлашича, Камолов ўзининг ташвиқоти билан одамларни “зомби”га айлантириб, Суриядаги урушга сафабар қилаётганини исботловчи ишонарли далилларни тўплаган. Адвокатлар ўз навбатида Камолов айбдор эмас ва милициянинг ҳаракатлари ноқонуний, деб билдирмоқдалар. Вазиятни аниқлаштириш осон эмас, аммо шу нарса очиқ ва равшанки, “экстремизмга қарши кураш” йўлида муваффақиятга эришиш учун тергов органлари аввалгидек фуқароларнинг ҳуқуқларига ҳамда қонуннинг барча талабларига риоя қилиш зарурлигини унутмоқдалар.\nСуд 11 февраль, чоршанба куни кечқурун Ўш вилояти Қорасув туманидаги “Ас-Сарахсий” масжидининг 37 ёшли имом-хатиби Рашод Камоловга нисбатан эҳтиёт чорасини қўллаш масаласини кўриб чиқди. Икки кун олдин қўлга олинган Камолов ҳалифалик тузишга чақириш, Суриядаги уруш борасида экстремистик фикрларни билдиришда гумонланмоқда. Суд Камоловни икки ойга қамоқда сақлаш тўғрисида қарор чиқарди. Бу ҳақда гумонланувчининг адвокати Назгул Суйунбаева “Фарғона” агентлигига маълум қилди.\n“Рашод Камолов Қирғиз Республикаси Жиноят кодексининг 299 (миллий, ирқий, диний ёки динлар ўртасида адоват қўзғатиш) ва 299-1 (миллий, ирқий, диний ёки динлар ўртасида адоват қўзғатишга йўналтирилган фаолиятни уюштириш) моддалари бўйича айбланмоқда. Суд мажлиси Ўш шаҳар ИИБ биносида бўлиб ўтди. Бу тўғри эмас. Судья келиб қарорни чиқардию, кетди. У ҳатто биз судьяга ишончсизлик билдиришимиз мумкинлиги ҳолатини ҳам эътиборга олмади. Биз суднинг қарори устидан юқори инстанцияларга шикоят қиламиз”, - деди адвокат журналистларга.\nҚирғизистон ИИВ 10-бошқармаси бошлиғи Раим Салимовнинг айтишича, Қорасув туманида яшайдиган 10 киши “Ас-Сарахсий” масжиди имоми устидан шикоят аризаси билан мурожаат қилишган. Шикоятчилар таъкидлашича, имом уларнинг фарзандларини Суриядаги урушга боришга даъват қилган.\nРашод Камолов иши бўйича суд мажлиси Ўш шаҳар ички ишлар бошқармасининг хоналаридан бирида бўлиб ўтди. Ҳуқуқни муҳофаза қилиш органлари ва спецназ ходимлари хавфсизликни таъминлаш мақсадида ИИВ ҳудудини қуршаб олдилар.\n“Болаларини Сурриядаги урушга жўнатган ўша масжид имоми устидан мурожаат қилганлар кўп. Аммо уларнинг кўпи ариза ёзишга қўрқиб туришибди, ҳозирча ўн киши ёзди, холос. Бундан ташқари, имомга бу ишда кўмак бериб келган шерикларининг кимлиги ҳам аниқланди. Камоловга қарши кўрсатма берганлар айнан Қорасувдан ва у ҳаракат қилиб юрган бошқа ерлардан. Унинг олдига масжидга келган одамлар бир зумда “зомби”га айланиб қолишарди”, - дейди Раим Салимов 11 февраль куни ўтказилган матбуот анжуманида.\nКамолов қўлга олинган куннинг ўзидаёқ ИИВ 10-бошқарма ходимлари экстремистик ва террорчилик фаолиятида гумонланган одамлар истиқомат қиладиган 22 та манзил бўйича тинтув ўтказдилар.\n“Рашод Камоловнинг уйида DVD-дисклар, флеш-карталар, қанлайдир журналлар мусодара қилинди. Бу нарсаларнинг ҳаммаси, мусодара қилинган варақалар ва адабиётлар айни пайтда теологик экспертизага топширилган. Унинг хулосалари олиниши билан жуда кўплаб одамларни жиноий жавобгарликка тортиш масаласи кўриб чиқилади. Шунингдек, Камолов ҳозир масжидда ким бўлиб ишлаётгани тўғрисидаги маълумотга аниқлик киритиляпти. Олдинлари маҳаллий аҳоли уни имом дейишарди, кейин бўлса у имом эмас, деган гаплар чиқди. Текширув давомида унинг гувоҳномасида имом эканлигини тасдиқловчи ёзув борлиги аниқланди”, - дейди ҚР ИИВ 10-бошқарма раҳбарининг ўринбосари Раим Салимов. “Фарғона” агентлигининг YouTube даги каналида унинг ҳамма гапирган гапларини кўришингиз мумкин.\nРаим Салимовга кўра, Камоловни қўлга олишаётган пайтда у яшаб турган жойда 500 дан зиёд ғазабнок кайфиятдаги одамлар тўпланишган. Улар қўлга олинганнинг уйида тинтув ўтказишаётганда тергов органларига тўсқинлик қилишга уриндилар, бироқ иғвогарлик ҳаракатларнинг олди олинди.\nСалимовнинг матбуот анжуманидан сўнг имом Рашод Камоловнинг адвокатлари ҳам журналистлар учун брифинг уюштирдилар. Улар тинтув давомида топилган китобларнинг теологик экспертиза натижалари ноқонуний йўл билан олинганини маълум қилдилар. Тергов органлари энг жўн процедурани қўпол равишда бузиб, экспертиза учун материалларни бунақанги таҳлилларни ўтказишга ҳеч қанақа ваколати йўқ ташкилотга оширдилар.\nКамолов ҳимоячиларининг матбуот анжуманини тўлиқ видеоёзувини\nПолная видеозаписьпресс-конференции защитников Камалова доступна “Фарғона” агентлигининг YouTube даги каналида кўришингиз мумкин.\nРашод Камаловнинг ҳимоячилари\n“Камолов қўлга олинганида, унинг ёнидан гўё экстремистик ғоялар тўлдирилган диск топилган экан. Дискнинг экспертизаси бунга ваколати йўқ бўлган ташкилотдан олинган. Экспертизани Дин ишлари бўйича давлат қўмитаси ўтказган, ҳолбуки бунақа хулоса беришга унинг ваколати йўқ ”, - дея билдирдилар адвокатлар. Амалдаги қонунчиликка мувофиқ, бу каби ишлар Суд экспертизалари марказида ўтказиши лозим.\n“Ас-Сарахсий” Марказий масжиди. АКИpress архивидан олинган фотосурат. 11 февраль куни баъзи манбалар Қорасувда 200 киши Рашод Камоловнинг ҳимоясига митингга чиқдилар, деб маълум қилдилар. Бироқ бу маълумотни на Камоловнинг тарафдорлари ва на ҳуқуқни муҳофаза қилиш органлари тасдиқладилар.\nРашод Камалов ким ўзи?\nРашод Камолов – миллати ўзбек, таниқли уламо Муҳаммадрафиқ (Рафиқ қори) Камоловнинг ўғли. Нуфузли француз исломшуноси, профессор Стефан Дюдуаньонга кўра, Рафиқ Камолов ва унинг дом-дараксиз йўқолган қариндоши Абдували қори Мирзаев (улар йўқ қилингунига қадар) постсовет Марказий Осиё мамлакатларидаги “реформистик ислом”нинг етакчи фигуралари бўлишган.\nРафиқ қорини 2006 йилдан бошлаб террорчиларга кўмак беришда гумонлаб, сўроқларга чақириб туришар, аммо ҳибсга олиш учун етарли далиллар топилмагани боис қўйиб юборишарди. 2006 йил августида Муҳаммадрафиқ Камолов ҳарбий блокпостдан ўтаётган пайтда спецназ томонидан отиб ўлдирилган. Кейинроқ расмийларнинг билдиришича, мазкур қотиллик ўзбек ва қирғиз махсус хизматларининг Ўш вилоятида биргаликда ўтказган аксилисломий махсус амалиёти давомида содир этилган.\nМуҳаммадрафиқ Камалов. Д.Кислов фотоси, 2006 йил\nБироқ оммавий норозилик акциялар бошланиб кетишидан хавотирланган расмийлар аввалига “нуфузли уламо ундан тирик қалқон сифатида фойдаланиш мақсадида террорчилар томонидан гаровга олинган ва у ҳалок бўлган тақдирда, унинг номидан вазиятни таранглаштириш, мусулмонларни ҳокимият идораларига қарши тўқнашувларни келтириб чиқариш ва шу йўл билан минтақада вазиятни издан чиқаришни кўзлаганлар”, деб билдиргандилар.\nБир неча ой ўтиб фиқҳ олими Камолов тўғрисида ҳаваскорлик кинофильми суратга олинди. Ўша пайтда мамлакат Ҳақиқатчиси (Омбудсмен) Турсунбай Бакир уулу қорасувлик имомнинг ҳалокати одатий ҳол ёки тасодиф эмас, деб билдирди. “М. Камоловни ақалли ҳибсга олишга уринмасдан отиб ўлдирган ва бу иш эҳтимол ўзбекистонлик махсус хизматларнинг илтимоси билан амалга оширилган бўлиши мумкин. Шундай қилиб, қачонлардан бери расмий Тошкентни асабийлаштириб келган одамни йўқ қилдилар”.\nРафиқ қорини мамлакат учун оғир бўлган, президент Қурманбек Бакиев ҳукмдорлик қилаётган даврда йўқ қилдилар. Унинг ўғли Рашод қорининг нуфузи тобора ошиб бораётгани ҳам афтидан мамлакатнинг янги расмийларини ташвишга солаётганга ўхшайди.\nРашод Камалов. “Азаттык” фотоси, 2011 йил\n2011 йил бошида отасининг ўрнига Қорасувдаги масжидга имом бўлган Рашод Камоловни фирибгарликда гумон билан ҳибсга олдилар. Бироқ суд уни айбдор эмас, деган хулосага келиб бир ойдан сўнг озод қилди. Бу ҳақда Рашод Камолов “Азаттык” радиосига интервьюда сўзлаб берди. “Суд менга нисбатан фирибгарлик бўйича қўйилган айбловларни асоссиз деб топиб, озодликка чиқариб юборди. Мен бунақа ишларни қилмаганман. Тергов асосан масжидда имом вазифасини қандай қилиб бажариб келганим ҳақида қизиқди”, - деган эди у.\nКамолов, шунингдек, уни имом сифатида обрўсизлантириш мақсадида тергов учун далиллар сохталаштирилган, деб билдирганди.\nКамолов оиласи атрофидаги вазиятга ойдинлик киритиш осон иш эмас. Бу ерда диншунослар ва ҳуқуқшуносларнинг маслаҳатлари, шунингдек, тергов ва суд органларининг профессионаллиги ва холислиги ҳам зарур. Бироқ ҳозир амалга оширилаётган ишлардан кўриниб турибдики, ҳуқуқ-тартибот органлари “экстремизмга қарши кураш жабҳасида” муваффақиятларга эришишга интилиб, фуқароларнинг ҳуқуқларини ҳамда тергов олиб боришнинг қонун-қоидаларини унутишмоқда.\nБугунги кунда модага айланиб бораётган “Ислом давлатига” қарши кураш мавзуси ҳар қанақа давлат расмийларига ўзлари учун номақбул шахсларни жамият учун хавфли бўлган диний экстремизмда айблаб, жамоатчилик ва ҳуқуқ ҳимоячиларнинг норозилигига ҳам қарамай, уларни йўқ қилиш имкониятини бермоқда. Афтидан, “демократик нуқтаи-назрдан янгиланган” замонавий Қирғизистоннинг жанубида ҳам шунақа ишлар содир бўлаётганга ўхшаяпти.


Тошкент автобуслари ҳаракатини кузатишга мўлжалланган TashBus мобил дастури ишга туширилди - Техно - PressNews.uz\nБош Саҳифа / Техно / Тошкент автобуслари ҳаракатини кузатишга мўлжалланган TashBus мобил дастури ишга туширилди\nТошкент автобуслари ҳаракатини кузатишга мўлжалланган TashBus мобил дастури ишга туширилди\nҚўшилди: 03 август 2016 20:30\n«Тошшаҳартрансхизмат» компанияси шаҳар автобуслари ҳаракатини кузатишга мўлжалланган TashBus мобил дастури синов режимида ишга туширилганини маълум қилди. Бу ҳақда «Газета.uz» хабар бермоқда.\nУшбу дастур ёрдамида фойдаланувчилар танланган йўналишдаги автобуслар ҳаракатини кузатиб, уларнинг керакли бекатга қачон етиб келишини аниқлай олади. Бундан ташқари, дастур автобуснинг давлат рақами, ҳаракат тезлиги ва бекатгача бўлган масофа сингари маълумотларни беради.\nGrand Technology System компанияси билан ҳамкорликда ишлаб чиқилган дастур пойтахтдаги барча автобус йўналишларини қамраб олади. Яқин орада унинг iOS-версияси ҳам чиқарилади. Бундан ташқари, хизматнинг веб-версияси — «TashBus.uz» сайтини ташкил этиш режада бор.


Жануб бўлинмай қолди. «Буқалар» ирода кўрсатган супер дербидан фотогалерея\nРоссия чемпионати 15-туридан ўрин олган «Краснодар» — «Ростов» ўйини чинакам дербига мос драматик тарзда ўтди. Россия жанубининг энг зўри ким деган саволга жавоб излаган «Краснодар» ва «Ростов» мухлисларга супер ўйинни тақдим этишди.\nЎйинга бўлган қизиқиш жуда катта эди. Буни Ростовдан Краснодарга 4 мингдан кўпроқ мухлис келганидан ҳам билиш мумкин эди. Ўйин бошланиши олдидан «Краснодар» стадиони атрофидаги кўркам боғ ростовлик мухлислар билан гавжум бўлди. Шу ўринда ЖЧ-2018 олдидан очилган Краснодардаги стадион жуда чиройли эканини ҳам таъкидлаш керак.\nТўрт томони ҳар хил боғ ва хиёбонлар билан ўралган стадионга ўйиндан 3-4 соат олдин келсангиз ҳам, ачинмаймиз. Чунки стадион атрофида хиёбонлар жуда кўп ва кўркам. Стадион атрофида минглаб одамлар ўтириши мумкин бўлган ҳар хил дизайндаги ўриндиқлар ҳақида алоҳида гапирса бўлади. «Краснодар» стадиони чиндан Россиядаги энг кўркам ареналардан бири эканига гувоҳ бўлдик.\nЭнди ўйинга келсак. Карпин «Спартак»га қарши кубок баҳсида асосий таркиб футболчиларига дам бериб, «Краснодар»га қарши ўйинга яхшироқ ҳолатда етиб келишни мақсад қилганди. Бир қарашда шундай бўлди ҳам...\nБир-бирини жуда яхши тушунадиган Элдор Шомуродов ва Алексей Ионов 34-дақиқада чиройли голни уюштиришди. Элдор қанотга қараб кетаётгандек ҳаракат қилиб, тўпни орқасидан очилаётган Ионовга ташлаб берди ва Лёша узоқ бурчакни аниқ нишонга олди — 0:1.\n41-дақиқага келиб «Ростов» яна битта гол урди. Ҳимоячилар жарима майдончасига узатилган тўпни қайтаришда хатога йўл қўйишди ва тўп Ионовга келиб тушди. Алексей бу гал чап оёқда дарвозани ишғол қилди — 0:2.\nИккинчи бўлимда ҳам бир қарашда Карпин жамоаси ўйинни назорат қилаётгандек эди, аммо ўйинга қўшиб берилган дақиқаларда ҳаммаси ўзгариб кетди. 90+3-дақиқада Иван Игнатев дарвозабон билан яккама-якка чиқиб бориб, гол урди. Бу гол ВАР кўрилгач ҳам бекор қилинмади. 90+5-дақиқада эса Урош Спайич бош билан гол уриб, ҳисобни 2:2 кўринишига келтирди.\nШу тариқа бутун ўйинни қаҳрамонларча ўтказган ва хотиржам ғалаба сари одимлаётгандек кўринган «Ростов» қандайдир икки дақиқа ичида йил камбэки «қурбонига айланди». Kun.uz мухбири ўйинни стадиондан кузатди ва қуйида «Краснодар» ва «Ростов» ўртасидаги супер ўйиндан тайёрланган катта фотогалереяни эътиборингизга ҳавола қиламиз.\nРостов Краснодар Элдор Шомуродов\nРПЛ. ЦСКАда ғалаба, «Уфа»да дуранг, «Нижний Новгород»да мағлубият. Йўлдошев ва Ўрунов майдонга тушишди\nРПЛ. «Зенит»дан кетма-кет иккинчи сенсацион мағлубият, «Спартак» ва «Локомотив» очко йўқотди, «Сочи» «Ростов»ни ютиб 2-ўринга кўтарилди\nРПЛ. «Зенит» ва «Локомотив»да мавсумдаги илк мағлубият, «Спартак»да ғалаба, Йўлдошев жамоаси Қозондан уч очко билан қайтди


ЎзА - Пахтаободликлар йиллик режани ортиғи билан бажарди\nПахтаободликлар йиллик режани ортиғи билан бажарди\nАндижон вилояти Пахтаобод тумани пахтакорлари жорий йилда 6 минг 481 гектар майдонда ғўза парвариш қилди. Давлатга 19 минг 333 тоннадан зиёд сифатли пахта ҳосили топшириб, белгиланган йиллик режани Андижон вилоятида биринчи бўлиб бажарди.\n– Пахта йиғим-терими юқори уюшқоқлик билан ўтказилмоқда, – дейди туман ҳокими ўринбосари, хотин-қизлар қўмитаси раиси Одинахон Хайиталиева. – Туманимиздаги 67 маҳалла фуқаролар йиғинларидан уй бекалари, уюшмаган аҳоли вакиллари 74 та терим отряди таркибида теримга жалб этилди.\nЭнг асосийси, пахта ҳосили четдан келадиган ёрдамчилар кўмагисиз териб олинди. Терилган ҳар бир кило пахта учун теримчиларга 1000 сўмдан пул тўланди. Терим пуллари кунма-кун бериб борилди. Шунингдек, теримчиларга тушликка иссиқ овқат ва бошқа зарур шарт-шароитлар яратиб берилди.\nБу каби эътибор ва рағбат, терим пулларининг кунма-кун бериб борилиши, илғорларни моддий ва маънавий тақдирлаш, маданий-маърифий тадбирларни ўтказиш теримчиларни фаолликка, фидойилликка ундади. Кўплаб оилалар вакиллари 10-12 тонна пахта териб, оқ олтин хирмонининг юксалишига муносиб ҳисса қўшди.\n– Икки нафар ўғлим, келиним, қизим билан теримда оилавий иштирок этдик, – дейди Боғигулистон маҳалласида яшовчи, 62-терим отряди аъзоси Зарифахон Комилова. – Фермер хўжаликлари томонидан бепул тушликлар тайёрлаб берилди, терим пуллари кунлик бериб борилди. Ҳозиргача 10 миллион сўмдан ортиқ даромад топдик. Қолаверса, илғор теримчилар қатори туман, вилоят ҳокими совғаларини олишга муяссар бўлдик. Бу албатта, оиламиз бюджетининг яхшиланишига ёрдам беради.\nТумандаги мавжуд 264 та фермер хўжалигининг 170 дан ортиғи йиллик режани ортиғи билан адо этди. Айниқса, “Сарвиноз парвози”, “Олтин”, “Карим сайёд”, “Ўткирбек Шокиров”, “Мақсуда Қаҳрамон”, “Файзулло” каби илғор фермер хўжаликларида ҳосилдорлик гектарига 40-45 центнерга етказилди.\nЙиғим-теримни уюшқоқлик ва юқори савияда ўтишида теримчимларни моддий рағбатлантириш билан бирга, уларнинг бўш пайтларини мазмунли ташкил этиш, маданий-маърифий тадбирлар ўтказилишига алоҳида эътибор қаратилди. Дала-шийпонларда ёзувчи ва шоирлар, санъаткорлар билан ўтказилган учрашувлар теримчиларга куч-ғайрат, шижоат бағишлади.


Халқаро янгиликлар, 06 ноябр 2015\nБерлинда "Нормандия тўртлиги" музокаралари бошланди\nБерлинда "Нормандия тўртлиги" давлатларининг Ташқи ишлар вазирлари иштирокида музокаралар бошланди.\nГермания, Россия, Украина ва Франция вакиллари Украина шарқидаги можароларни муҳокама қилишаяпти.\n2014 йилдан буён Украина шарқидаги тўқнашувларда 7900дан зиёд одам ҳалок бўлди.\nЖорий йил сентябрида ўт очишни тўхташиш келишувига келинган.\nБритания экспертлари: Рус самолётига бомба ўрнатилган бўлиши мумкин\nМисрнинг Синай ярим оролида қулаган Россия самолёти ҳалокати сабабларини ўрганаётган Британия экспертлари учоқ Шарм-эш-Шейх аэропортидан кўтарилишидан аввал лайнерга бомба ўрнатилган бўлиши мумкинлигини тахмин қилмоқда.\nБу ҳақда ўз манбаларига таяниб хабар тарқатган Би-би-си маълумотига кўра, чоршанба куни британиялик экспертлар рус самолёти қулаган Синай ҳудудида бўлган жангариларнинг сўзлашувларига оид янги маълумотларни қўлга киритган.\nБелорусда матбуот билан боғлиқ вазият танқид қилинди\nБМТнинг Белорусдаги инсон ҳуқуқлари вазияти бўйича махсус маърузачиси Миклош Харастига кўра, ушбу мамлакатда кенг кўламли ислоҳотлар ўтказилмаса, мустақил матбуот фаолият кўрсатиши имконсиздир.\nБу ҳақда Харасти БМТ учун тайёрлаган махсус ҳисоботида гапирган.\nДипломатга кўра, Минск ҳукумати сўз эркинлигини мунтазам бузиб келмоқда, танқид қилишга журъат топган журналистларга нисбатан босим ва таҳдидлар қилинади.\nЛукашенка 11 октябрь куни ўтган сайловда бешинчи бор президентликка сайланди.\nЯқинда Европа Иттифоқи Лукашенка ва бир қатор белорус компанияларига нисбатан санкцияларни 4 ой муддатга тўхтатиб қўйди.\nАҚШ Украинага коррупцияга қарши кураш учун 1 миллиард доллар беради\nПетро Порошенко ва Жо Байден Нью Йоркдаги учрашув пайтида, 2015 йилнинг 29 сентябри.\nАҚШ вице президенти Жой Байден Украина президенти Петро Порошенко билан шарқий вилоятлардаги жангларга барҳам беришни кўзлаган Минск келишими шартларини бажариш, иқтисодий ислоҳотлар ўтказиш ва коррупцияга қарши кураш масалаларида телефон орқали суҳбатлашди.\nОқ Уй матбуот хизмати 6 ноябрда тарқатган хабарда айтилишича, Байден яқинда Украинада ўтган маҳаллий сайловларни мамлакатда демократия ривожланишининг яна бир омили сифатида баҳолаган.\nБайден Қўшма Штатлар Украинага иқтисодий ислоҳотларни амалга ошириш, коррупцияга қарши тергов ва суд жараёнларини ўтказиш учун 1 миллиард доллар ажратиш тўғрисидаги қарорида собит эканин ҳам айтган.\nҚозоғистон ва Хитой қўшма ҳарбий машғулотларни ўтказмоқда\nҚозоғистон ҳарбийлари автомашиналарни понтон кўприкдан ўтказмоқда.\nҚозоғистоннинг Олмаота вилоятидаги Кўктол полигонида Қозоғизстон ва Хитой ҳарбийларининг ҳамкорликдаги “Тулки ови-2015” ўқув машғулотлари ўтказилмоқда.\nҚозоғистон Мудофаа вазирлигининг билдиришича, ҳарбий ўқув машғулотлари икки босқичда ўтказилмоқда.\nМашғулотнинг биринчи босқичи Хитойнинг Шинжон –Уйғур мухтор туманидаги Кўрла ҳарбий ўқув марказида ўтказилган. Биринчи босқичда икки давлат ҳарбийлари эҳтимолий террорчиларни излаб топиш ва жисмонан йўқ қилиш бўйича малакаларини оширганлар.\nМашғулотларнинг иккинчи босқичи эса Қўктол полигонида 5 ноябрда бошланган. Бу ерда ҳарбийлар ноқонуний қуролли гуруҳларни йўқ қилиш бўйича машғулотлар ўтказади.\nНазарбоев Олландни орден билан мукофотлади\nНурсултон Назарбоев (чапда) ва Франсуа Олланд.\nҚозоғистон президенти Нурсултон Назарбоев Парижда Франция президенти билан учрашиб, бир қатор шартномаларни имзолади.\nИмзоланган шартномалар Франциянинг Остонада ўтадиган ЭКСПО-2017 кўргазмасида иштирок этишига, коинотни ўрганишга ва таълим соҳаларига оиддир.\nУчрашув пайтида Нурсултон Назарбоев Франсуа Олландни 1 даражали “Достик” ордени билан мукофотлаган.\nНазарбоев Францияга 5 ноябрь куни Британияга расмий сафарини якунлаганидан сўнг келган эди. Британияда Назарбоев Бош вазир Дэвид Кэмерон билан умумий қиймати 4 миллард 600 минг долларлик иқтисодий ҳамкорлик шартномасини имзолаган.\nМосквада қирғизистонлик террорчи қўлга олинди\nҚирғизистон пойтахти Бишкекда 14 октябрда ўтказилган аксилтеррор амалиёти пайтида олинган сурат.\nҚирғизистон ва Россия махсус хизматлари Москвада террорчи ташкилот аъзоси бўлгани айтилаётган 25 ёшли қирғизистонликни қўлга олди.\nҚирғизистон Миллий хавфсизлик хизматининг 6 ноябрда билдиришича, 25 ёшли йигит халқаро террорчилик ташкилотининг аъзоси бўлган ва Суриядаги жангларда қатнашиш учун одам ёллаш билан шуғулланган.\nҚирғизистонда сўнгги бир йил ичида ўтказилган махсус амалиётларда террорчи ташкилотга мансублиги айтилган ўндан ортиқ одам жисмонан йўқ қилинди.\nОбама Россия самолёти "террор ҳаракати ортидан қулагани"ни эътибордан соқит қилмайди\nОқ Уй 5 ноябрь куни Россия самолётининг Мисрдаги ҳалокати “террорчилик ҳаракати” бўлганини эҳтимолдан соқит қилмаслигини билдирди. Британия Бош вазири Дэвид Кэмерон “рус самолётининг ҳалокатига террорчилар бомбаси сабаб бўлгани эҳтимоли кўпроқ”, деб билдирганидан сўнг Вашингтон мана шундай баёнот берди.\nРоссия АҚШ ва Британиянинг бундай баёнотларига қатъий эътироз билдирган ҳолда, бу мамлакатлар самолёт ҳалокатига оид ўзларида мавжуд бўлган разведка маълумотларини тақдим этмаётганидан норози эканини айтди.\nБироқ АҚШ президенти Барак Обама самолёт террорчилик ҳаракати оқибатида портлатилгани тўғрисидаги тахминларни ўта жиддий қабул қилиш лозим, деган фикрда.\n“Мен самолётга бомба ўрнатилган бўлиши эҳтимоли бор эди, деб ўйлайман ва биз буни жуда жиддий қабул қиламиз”, деди Обама CBS радиосига берган интервьюсида.\nОқ Уй расмийси Жош Эрнест Вашингтонда журналистларга Қўшма Штатлар бу борада аниқ маълумотларга эга эмаслигини, бироқ самолёт ҳалокати юзасидан ўз тахминий хулосасини чиқарганини айтди.\nЭрон АҚШдан маҳсулотлар импорт қилишни тақиқлади\nЭрон Олий руҳонийси Оятуллоҳ Али Ҳаманеи.\nЭрон АҚШдан халқ истеъмол маҳсулотларини импорт қилишни тақиқлади.\nЭрон савдо ва саноат вазири Муҳаммад Ризо Неъматзода имзолаган қарорда ”мамлакатга АҚШ ҳозирлигини рамз этувчи истеъмол ва озиқ-овқат маҳсулотларини олиб кириш тақиқлансин”, деб қайд этилган.\nМазкур қарор хусусий секторга таалуқли эмас.\nХабарларда айтилишича, қарор ўтган ойда Эрон Олий руҳонийси Оятуллоҳ Али Ҳаманеи президент Ҳасан Руҳонийга ёзган “нефть савдосига қарам бўлмаган ҳолда миллий иқтисодни ривожлантириш” тўғрисидаги мактуби таъсирида қабул қилинган.\nРоссияда ойлик маошлар 25 фоизгача камайди\nРоссияда майда бизнеснинг даромади 15 фоизга қисқарган.\nРоссия Меҳнат вазирининг 2015 йилда Россияда ойлик иш ҳақлари 8 - 9 фоизга қисқаргани тўғрисидаги маълумоти ҳақиқатга тўғри келмайди. Бу ҳақда “Интерфакс” агентлигига суҳбат берган Россия Халқ хўжалиги ва давлат хизмати академияси проректори Александр Сафонов билдирди.\nОлимнинг айтишича, жорий йилда давлат хизматчиларининг реал ойлик маошлар 25 фоизга қисқарган. Майда бизнес вакилларининг даромади эса ўтган йилдагиларга нисбатан 15 фоизга кам бўлган.\nРоссия меҳнат вазири Максим Топилин пайшанба куни ҳукумат йиғилишида сўзлаган нутқида мамлакатда иш ҳақларининг қисқариши санкциялар ортидан келиб чиққан иқтисодий инқироз билан боғлиқ эканини айтган эди.\nМеҳнат вазирининг таъкидича, бугунги кунда Россииядаги ишсизлик даражаси ўтган йилги кўрсаткичдан фарқ этмайди ва 5,2 фоизни ташкил қилади.\nБМТ: Қишда Европага ҳар куни 5 мингдан қочқин келади\nМакедония ва Сербия чегарасидаги қочқинлар.\nБирлашган Миллатлар Ташкилотининг ҳисоб китобича, 2015 йил ноябридан 2016 йилнинг февралигача Туркия орқали Европага кунига 5 мингдан қочқин ва муҳожир келиши кутилмоқда.\nБМТ ҳисоботида айтилишича, “оғир об-ҳаво шароити Грецияга келаётган ва бу мамлакатдан Болқонлар орқали бошқа давлатларга кетаётган минглаб одамнинг янада кучлироқ азоб тортишига сабаб бўлади. Агар шошилинч чоралар кўрилмаса, одамлар ҳалок бўлишда давом этаверади”.\nШундан келиб чиққан ҳолда БМТ қочқинлар учун транзит маскан бўлган Хорватия, Греция, Сербия ва Македонияга қўшимча 96 миллион доллар ажратади. Бу мамлакатларда қочқинлар бўйича юзага келган бўҳронни бартараф этиш БМТ лоийҳасининг умумий қиймати 172 миллион 700 минг долларни ташкл қилади.\n5 ноябрь куни Европа Иттифоқи 2017 йилгача Европага уч миллиондан кўпроқ қочқин келиши кутилаётгани ҳақидаги ҳисоботни эълон қилган эди.\nҚирғиз парламенти Бош вазирликка Темир Сариевни сайлади\nҚирғизистон бош вазири Темир Сариев.\nҚирғизистон янги парламенти бугунги сессиясида Темир Сариевни Бош вазир лавозимига қайта сайлади.\nТемир Сариев Бош вазир лавозимига 2015 йилнинг 2 майида бешинчи чақириқдаги парламент томонидан сайланган эди. Темир Сариев 2010 йилдан бери парламентдаги ҳукумрон коалицияга ҳам, мухолифатга ҳам мансуб бўлмаган биринчи Бош вазир бўлди.\n28 октябрда ўз ишини бошлаган олтинчи чақириқдаги қирғиз парламенти кеча Асилбек Жээнбековни парламент раиси лавозимига сайлаган эди.\nҚирғизистон янги парламенти 4 ноябрдаги сайловда ғалаба қозонган олти партия вакилларидан иборат. Парламентдаги “Республика –Ота Юрт” ва “Бир бўл” фракциялари мухолифатни, Социал демократлар, “Ота Макон”, “Қирғизистон” ва “Тараққиёт – Прогресс” партиялари фракциялари эса ҳукмрон коалицияни тамсил этади.\nЭрон Сурияда террорчиларга қарши курашда АҚШ билан ҳамкорлик қилмайди\nАли Акбар Велоятий.\nЭрон АҚШ билан Сурияда террорчиликка қарши курашда мутлақо ҳамкорлик қилмайди. Бу ҳақда Эрон Олий руҳонийси Оятуллоҳ Али Ҳаманеининг маслаҳатчиси Али Акбар Велоятий чоршанба куни Сурия Ташқи ишлар вазири ўринбосари Файсал Мекдод билан учрашуви чоғида маълум қилди.\nТеҳронда ўтказилган учрашув чоғида Велоятий “Эрон Сурия ҳукумати ва халқи билан маслаҳатлашмай туриб, бу мамлакатга нисбатан кўтарилаётган ташаббусларни қўллаб-қувватламайди”, деб айтди.\nМаслаҳатчи Суриядаги бўҳронни фақат сиёсий йўл билан ҳал қилиш мумкинлигини таъкидлади.\n30 октябрда Австрия пойтахти Венада ўтган Сурия бўйича Эрон иштирокидаги халқаро музокаралар ҳам натижасиз якунланган эди. Музокараларда томонлар Сурия президенти Башар Ассад тақдири ҳақида муросага кела олмаган.\nХалқаро музокараларда Россия ва Эрон Башар Ассадни қўллаб келмоқда. АҚШ ва унинг иттифоқчилари эса Ассад истеъфога чиқиши керак, деган фикрда.\nForbes Путинни яна дунёнинг энг нуфузли сиёсатчиси деб атади\nForbes журнали Россия президенти Владимир Путинни қаторасига учинчи марта дунёнинг энг нуфузли одами деб эълон қилди.\nПутиндан кейинги ўринларни жаҳоннинг нуфузли сиёсатчилари рейтингида Германия канцлери Ангела Меркел ва АҚШ президенти Барак Обама эгаллаган.Путин уч йилдан бери нуфузли сиёсатчилар рўйхатининг 1-поғонасидан тушмай келаётир.\n4 ноябрда эълон қилинган мазкур рейтинг Ғарб Россияни Украинадаги сиёсати учун санкциялар қамалига олган ва Путин Сурияда президент Башар Ассадни қўллаб янги фронт очган бир пайтга тўғри келди.\n“Путин дунёдаги нуфузли одамлардан бири экани ва ўзи хоҳлаган ишни амалга ошира олишини исботлашда давом этмоқда”, деб ёзади Forbes журнали.\nЖаҳоннинг энг нуфузли одамлари рейтингида Uермания канцлери Ангела Меркел жорий йилда ўтган йилги 5 –ўриндан 2-ўринга кўтарилган. АҚШ президенти Барак Обама эса ўтган йилги 2-ўрнидан 3-ўринга тушиб қолган.\nРус самолёти ҳалокатига ИД бомбаси сабаб бўлиши мумкин\nМисрда ҳалокатга учраган Россия самолётининг бир қисми.\nМисрнинг Синай ярим оролида қулаган Россия аэробус ҳалокатига “Исломий давлат” жанггарилари томонидан самолётга ўрнатилган бомба сабаб бўлган бўлиши мумкин.\nАҚШ ва Европа хавфсизлик кучларига таянган ҳолда CNN телеканалининг хабар беришича, “самолётнинг багажи ёки бошқа бир қисмига ўрнатилган бомба портлаган, деган таасурот пайдо бўлмоқда”.\nХавфсизлик ходимлари бу воқеа “Исломий давлат”нинг Раққадаги раҳбарлари томонидан буюртма бўлганига шубҳа билдириб, террор ҳаракати “Исломий давлат”нинг Синайда мустақил ишлайдиган бўлими томонидан амалга оширилган, деган таҳминни айтмоқда.\nАҚШлик расмийлардан бирининг AFPга билдиришича, Россия Суриядаги “Исломий давлат” манзилларига ҳаводан ҳужум қилаётган бир пайтда, террорчилар рус самолётига бомба ўрнатган бўлиши эҳтимолдан узоқ эмас.\nҚирғизистоннинг энг кекса одами 130 ёшга тўлди\nҚирғизистоннинг Ўш вилояти Қорасув туманида яшовчи Айша Атабаева 130 ёшга тўлди.\nБу ҳақда Қорасув туман давлат маъмурияти расман хабар тарқатди. Хабарда айтилишича, Айша Атабаева Попон қишлоқ ҳукуматининг Тўққизбулоқ овулида истиқомат қилади. У 1885 йилда Олой туманида туғилган.\nАйша Атабаева 1905 йилда Тўққизбулоқ қишлоғидаги йигитга турмушга чиққан. Улар олти фарзандли бўлишган. Бугунги кунда Айша Атабаева 4 фарзанди, 32 невараси ва 47 чевараси парваришида яшамоқда.\nҚорасув туман давлат маъмуриятининг билдиришича, 130га кирганига қарамай Айша эже яхши эшитади, кўриш қобилаяти ҳам сусаймаган.\nРасмий маълумотларга қараганда Қорасув туманида ёши юздан ошган 10 қария истиқомат қилади.\nҚозоғистон ва Британия 4,6 миллиард долларлик шартномаларни имзолади\nБритания Бош вазири Дэвид Кэмерон (чапда) ва Қозоғистон президенти Нурсултон Назарбоев Лондонда,\nҚозоғистон ва Британия умумий қиймати 4 миллиард 600 миллион долларлик бўлган шартномаларни имзолади.\nМазкур шартномаларга президент Нурсултон Назрбоевнинг 3-4 ноябрь кунлари Лондонга қилган расмий сафари доирасида эришилди.\nШартномаларни имзолаш жараёнида Британия Бош вазири Дэвид Кэмерон “Британия ва Қозоғистонни фаровонлик ҳамкорлари ҳамда тараққиёт ҳамкорлари сифатида тасаввур қиламан”, деб айтди. Кэмерон, жумладан, Қозоғистон билан газ ва металлургия соҳасида ҳамкорлик шартномалари имзоланганини билдирди.\nФуқаролик жамияти фаоллари Дэвид Кэмеронни иқтисодий манфаатларга берилиб, инсон ҳуқуқлари масаласига эътибор қаратмаганликда айблади. Бироқ Кэмероннинг ёрдамчилари матбуотга Назарбоев билан учрашув чоғида Қозоғистондаги инсон ҳуқуқлари вазияти ҳам муҳокама қилинганини маълум қилди.\nНазарбоев Британиядан Францияга боради ва Парижда президент Франсуа Олланд билан музокаралар ўтказади.\nТожикистонга қарашли самолёт Жанубий Суданда ҳалокатга учради\nЖанубий Суданда қулаб тушган Ан-12 учоғи.\nТожикистоннинг Asia Airways ширкатига қарашли Совет даврида ишлаб чиқарилган Ан-12 самолёти 4 ноябрь куни Жанубий Судан пойтахти Жубада ҳалокатга учраши оқибатида камида 36 киши ҳалок бўлди.\nХабарларда айтилишича, Жанубий Судан томонидан фойдаланилаётган самолёт Юқори Нил вилоятига учаётган эди. Бироқ самолёт ҳавога кўтарилишидан кўп ўтмай ҳалокатга учраган. Айрим хабарларда ҳалок бўлганлар сони 40 кишидан ортиқ экани айтилмоқда. Самолёт қулаши оқибатида ерда ҳам қурбонлар бўлиши мумкинлиги тахмин қилинмоқда. Бироқ уларнинг сони ҳақида аниқ маълумот йўқ.\nТожикистоннинг Asia Airways ширкати раҳбари Нарзиқул Хамроевнинг Озодлик радиосига айтишича, экипажнинг 6 аъзоси ҳам ҳалок бўлган. Уларнинг беш нафари Арманистон, бири нафари Россия фуқароси бўлган.\n“Вести.ру” нашрининг хабар беришича, ҳалокатга учраган Ан-12БК бортли самолёт Тошкентдаги Чкалов номидаги авиация бирлашмасида 1971 йили ишлаб чиқарилган.\nПокистонда фабрика томи қулаши оқибатида камида 18 одам ҳалок бўлди\nЛаҳордаги фабрика вайроналари остидан олиб чиқилаётган одамлар.\nПокистон шарқидаги Лаҳор шаҳридаги фабрикалардан бирининг томи чоршанба куни қулаб тушиши оқибатида камида 18 киши ҳалок бўлди.\nХабарларда 150 киши вайроналар остида қолгани, уларни қутқариш ишлари давом этаётгани айтилмоқда.\nЛаҳор шаҳри ҳокими Муҳаммад Усмон вайроналар остида қолганлар сони кўп бўлгани туфайли ҳалок бўлганлар сони ҳам ортиши мумкинлигини айтди. Ҳозиргача том қулашидан тан жароҳати олган 70 киши касалхонага ётқизилган.\nПокистон матбуотининг ёзишича, фабрика деворлари яқинда юз берган кучли зилзила оқибатида ёрилган эди ва бу ҳолат томнинг қулашига сабаб бўлган. Бундан ташқари фабрика қурилиш меъёрларига амал қилинмаган ҳолда барпо этилгани ҳам айтилмоқда.\nМисрда қулаган самолёт учувчилари носозлик тўғрисида ўзаро гаплашмаган\nМисрда айнан шу самолёт қулаб тушган.\nМисрда ҳалокатга учраган А-321 йўловчи самолёти учувчилари лайнер ишида вужудга келган носозликларни ўзаро муҳокама қилмаган, дейилади The Wall Street Journal газетасининг чоршанба кунги сонида.\nГазета бу ҳақда самолётнинг овоз ёзиш ускуналаридаги ёзувларни ўрганаётган гуруҳга яқин манбага таяниб хабар қилди.\nСамолёт Миср осмонида парвоз қилаётган пайтда жиддий бир воқеа содир бўлган, деб хабар қилди Flightradar24 сайти.\nДунё бўйлаб парвоз қилаётган барча йўловчи самолётларни реал вақт режимида кузатадиган тизимга қарашли мазкур сайтга кўра, А-321 йўловчи самолёти 1 секунднинг ичида кескин пастлаган ва шундан сўнг тобора пастлайверган.\nМисрнинг Шарм-эш-Шейх шаҳридан Петербургга учаётган самолёт шанба куни ҳалокатга учраши оқибатида 224 одам, жумладан, 25 бола ҳалок бўлган эди.\nЖанубий Суданда Ан-12 қулаб, 41 киши ҳалок бўлди\nАн-12 юк ташувчи самолёти\nЧоршанба куни Жанубий Суданда Жуба халқаро аэропортидан ҳавога кўтарилганидан кўп ўтмай “Антонов” концернида ишлаб чиқарилган юк ташувчи самолёт қулаб тушди.\nБу ҳақда ҳукуматдаги манбаларга таяниб, Associated Press агентлиги хабар қилди. Камида 41 киши ҳалок бўлди. Қурбонларнинг ярми ерда ҳалок бўлганлардир. Самолёт бортида камида 20 киши, шу жумладан экипаж аъзолари бўлгани айтилмоқда.\nБаъзи ахборот воситалари қулаган Ан-12 самолёти ва унинг экипажи россиялик бўлгани тўғрисида ёзди. Бироқ Интерфакс ҳозирча биронта ҳам россиялик компания самолёти аварияга учрагани тўғрисида баёнот бермагани тўғрисида хабар қилди.\nУкраина Армиясида чет эл фуқаролари ҳам хизмат қилиши мумкин\nУкраина президенти Петр Порошенко Украина Қуролли Кучлари сафида чет элликларнинг хизмат қилишига изн берувчи қонунни имзолади.\nПрезидент матбуот хизмати сайтига кўра, мазкур ҳужжат Украина жанговарлиги даражасини оширади.\nАйтилишича, чет эл фуқароларининг Украина Қуролли Кучлари ва бошқа ҳарбий тузилмаларига қўшилиши мамлакат учун оғир шароитларда амалга ошириладиган сафарбарлик чоғида ҳарбий хизматга чақирув эҳтиёжини камайтиради.\nПорошенко имзолаган қонунни 6 октябрь куни Верховная Рада қабул қилган эди.\nУкраинанинг баъзи ярим ҳарбий тузилмаларида бир неча ўзбекистонлик ҳам бор.


Ўн беш куннинг дафтари – Сурхон тонги\nБош саҳифа / Жамият / Ўн беш куннинг дафтари\nОктябр 6, 2018\tЖамият Изоҳ қолдириш 644 Кўрилди\nҚачонлардир Термизда тиббиёт олийгоҳи очилади, дейишса, одамлар буни ушалмас орзу, деб билишарди. Тошкент тиббиёт академияси Термиз филиалининг ушбу йилда ташкил этилиши барча фаразларни йўққа чиқарди.\nШубҳасиз, вилоятимиз ҳаётидаги бу улкан воқелик сурхондарёлик ёшларнинг ҳаётида ҳам туб бурилишлар ясади. Ота-онаси бағридан узоқлашмасдан, шифокор бўлиш имкониятининг давлатимиз томонидан яратиши — бу чинакам омад, албатта. Мана, талабаликнинг биринчи йили ҳам ортда қолди. Шу қисқа вақт ичида олийгоҳда яратилган замонавий шарт-шароитлар асосида биз талабаларга академиямизнинг тажрибали профессор-ўқитувчилари юзма-юз, гоҳида онлайн тизими орқали сабоқлар беришди. Дарслар гарчанд ярим йилликдан бошланганига қарамасдан, ўқув режадаги фанлардан тенгдошларим аъло натижаларга эришдилар. Воҳамиз ёшларининг илмга бўлган чанқоқлиги, тиришқоқлиги ва билимдонлиги пойтахтлик устозларимизда илиқ таассуротлар қолдирди. Асосий дарс машғулотлари якунлангач, режага мувофиқ талабалар биринчи амалиётга чиқарилди. Амалиёт таълимдаги муҳим ва ажралмас жараён бўлиб, талабалар олган назарий билимларини амалда синаб кўриш имконига эга бўлишади. Тўғрисини айтганда, инсон ҳаётига дахлдор бўлиш, беморни соғлом ҳаётга қайтариш оддий иш эмас. Бунинг учун юқори аниқликдаги билим ва аналитик хотира изчиллиги, юксак ички сезги эгаси бўлиш бизнинг асосий шиоримиз. Август ойида тиббиёт олийгоҳи талабалари амалиётда ўзлари яшаб турган ҳудудлардаги тиббиёт бирлашмалари ва қишлоқ оилавий поликлиникаларида “Терапевтик беморлар парвариши” дастури бўйича танишув амалиётларини ўташди. Бунда амалиётчиларга терапевтик беморларни тўлиқ ва хатосиз ўраниши асосий вазифа этиб белгиланди. Ўтган ўн беш кунликда амалиёт раҳбарларимиз, устозларимиз кўмагида барча кузатув ва таҳлилларни махсус амалиёт дафтарларига қайд этиб бордик. Масъулиятли ва биз учун муҳим ҳисобланган амалиёт дафтаримиздаги қайд лар гўё юрагимизга, хотирамизга муҳрланди. Назарий машғулотлардаги баъзи саволларимизга ҳаётий жавоблар олдик.\nфилиали 2-курс талабаси\nОлдинги “Она тупроқ қўшиғи”\nКейинги Давлат хизматлари агентлиги ишончни оқлаяптими?


Ўзбекистон Республикаси Президенти Шавкат Мирзиёев «Ипак йўли дурдонаси» XIII Тошкент халқаро кинофестивалининг очилиши билан машҳур актёр ва режиссёрлар, оператор ва рассомлар, продюсерлар, киношунос олимлар, таниқли маданият арбобларини самимий муборакбод этди. Бу ҳақда давлатимиз раҳбари Матбуот хизмати хабар бермоқда.\nАввало, «Ипак йўли дурдонаси» XIII Тошкент халқаро кинофестивалининг очилиши билан сиз, қадрли иштирокчиларни – машҳур актёр ва режиссёрлар, оператор ва рассомлар, продюсерлар, киношунос олимлар, таниқли маданият арбобларини чин қалбимдан самимий муборакбод этаман.\nЎзининг 50 йилдан зиёд тарихи ва анъаналарига эга бўлган Тошкент халқаро кинофестивали қайта тикланиб, «Ипак йўли дурдонаси» деган янги ном билан «Тинчлик, маърифат ва тараққиёт учун» шиори остида ўтказилаётгани шу йўлдаги улкан амалий қадамдир.\nСиз, азизларни яна бир бор чин дилдан табриклаб, барчангизга сиҳат-саломатлик, ижодий ютуқлар, фестиваль ишига эса муваффақиятлар тилайман", — деди Президент.\nШавкат Мирзиёев Тошкент халқаро кинофестивали


Тошкент шаҳар ҳокимлиги ташаббуси билан 2018 йилда Тошкент шаҳридан муборак ҳаж зиёратига борадиган фуқаролар билан йиғилишлар ўтказилмоқда. Мазкур йиғилишлар шаҳардаги туманлар кесимида ташкил қилиниб, унда Тошкент шаҳар Ҳаж ва Умра ҳайъати масъуллари, туман ҳокими ўринбосарлари, Дин ишлари бўйича қўмита ҳамда Ўзбекистон мусулмонлари идораси вакиллари қатнашмоқда.\nУчрашувларда муборак зиёратнинг мазмун-моҳияти, сафарга бориш бўйича тартиб қоидалар тушунтирилиб, зарур тавсиялар берилмоқда. Хусусан, ҳаж мавсуми ёзнинг иссиқ кунларига тўғри келиши, мазкур сафарга ёши улуғ фуқароларимизнинг бориши қолаверса, аксарият зиёратчиларнинг илгари хорижга чиқмаганлигини инобатга олиб, ишчи гуруҳлари томонидан тўлиқ тушунтириш ишлари олиб борилмоқда.\nУшбу учрашувлар якунлангач, зиёратчилар гуруҳларга бўлиниб, уларга тайинланган гуруҳ раҳбарлари томонидан ҳам зарур тушунчалар бериш давом эттирилади.\nЖорий йилда муборак ҳаж мавсуми тўлиқ август ойида ҳамда қисман сентябрь ойига тўғри келади.\nМақсуд Каримов тайёрлади\n1230 марта ўқилди\nДругие материалы в этой категории: « “Экстремизмга қарши курашиш тўғрисида”ги қонун муҳокамаси бўлиб ўтди\tШайх Абдулазиз Мансур Тошкент шаҳри Бош имоми этиб тайинланди »


Бир ярим йилда 2,7 млрд. сўмни «туя қилган» мансабдорларга жиноят иши очилди\nБир ярим йилда 2,7 млрд. сўмни...\n19.07.2020 14:02 0 4393\nХоразм вилояти «Ягона буюртмачи хизмати» инжиниринг компанияси мансабдор шахсларига нисбатан жиноят иши қўзғатилди. Бу ҳақда «Xabar.uz»га Бош прокуратура матбуот хизмати маълум қилди. Унга кўра, маҳкама ҳузуридаги Департаментнинг вилоят бошқармаси томонидан ўтказилган терговга қадар текширувда инжиниринг компаниясида озмунча қаллобликлар аниқлангани йўқ. Яъниким, тендер савдоларисиз 41 та ҳолатда (яна денг, зарур техника воситалари, молиявий аҳволи, ишчи кучи ва бошқа имкониятлари бўлмаган пудратчи ташкилотларга!) қурилиш объектлари топшириб юборилган. Бундан ташқари, ҳақиқатда бажарилмаган қурилиш ва таъмирлаш ишларини ҳужжатларда қўшиб ёзиш орқали 2019-2020 йилларда жами 2,7 млрд. сўм бюджет маблағларини ўзлаштириш ва «растрата» қилиш йўли билан талон-тарож қилишган...\nАйни пайтда Хоразм вилояти «Ягона буюртмачи хизмати» инжиниринг компанияси мансабдор шахсларига нисбатан тергов ҳаракатлари олиб борилмоқда.\nжиноят компания хоразм прокуратура инжиниринг\nҲуқуқ 22/09, 20:58\nСуддан бурун «ҳукм»? Адвокат Чирчиқдаги ҳолатни танқид остига олди\nХориж 22/09, 19:31\nЖон Ленноннинг қотили қабиҳ ва мудҳиш жинояти ҳақида сўзлаб берди\nХориж 20/09, 18:30\nГерманиянинг энг бой одамлари аниқланди\n#Қўқон - 59


АҚШ ҳукумати самолётлари нега Хельсинкига учиб келди? - Халқ сўзи\n15:19 02 Июль 2018 Дунё\nБу ҳақда Ilta-Sanomat газетаси хабар берди. Эслатиб ўтамиз, Финляндия пойтахтида икки ҳафтадан сўнг АҚШ ва Россия президентлари Дональд Трамп ҳамда Владимир Путин учрашиши кутиляпти.\nМаҳаллий мутасаддилар мазкур ҳаво транспорти воситаларининг келиши икки давлат раҳбари саммитига боғлиқ ёки йўқлигини тасдиқламади. Бунга АҚШнинг Финляндиядаги элчихонаси вакиллари ҳам муносабат билдирмади.\nНашрда ёзилишича, икки мамлакат раҳбарлари ҳаракатланиши ва хавфсизлигига жавоб берувчи ташкилотлар мазкур учрашувни ташкил этиш учун ишга киришган. Хусусан, мезбонлар томонидан бу иш билан Хельсинки полицияси ва маъмурияти шуғулланмоқда.\nЭслатиб ўтамиз, расмий Кремль Россия ва АҚШ Президентлари саммити жорий йил 16 июль куни Хельсинки шаҳрида ташкил этилиши ҳақида хабар берганди.


Сатира: Нофизийдан нома (58) | TURONZAMIN-Jahongir Muhammadning nashri\nСатира: Нофизийдан нома (58)\nPosted on 02/03/2011 by TURONZAMIN\nКеча чойхонага чиқсам, режимчи ошнам ўша ерда экан, “ўҳўў-ўҳўў”лаб ўтирибди. Шамоллаган шекилли. Шунда ҳам одатимизга кўра озгина баҳслашиб қолдик. Мен унга:\n-Кўрдингизми, Тунисда бошланган инқилоб Мисрга кўчди. Унинг таъсири дунё бўйлаб ёйилмоқда. Иордания Қироли Абдуллоҳ ўз ҳукуматини тарқатиб юборди ва янги бош вазир Маъруф Бахитга сиёсий ислоҳотларни бошлашга буйруқ берди,-десам у:\n-Нима қипти?-деб бамайлихотир жавоб қилди.\n“Э, онангни эри қипти” демоқчи эдим, кейин балога қолмайин, бола-чақа бор, деб тилимни тийдим ва унга одамга ўхшаб тушунтира бошладим. Нима, одам эмасмисан, деяпсизми? Бунақаларни кўраверсангиз сиз ҳам одамлар сафидан четга чиқиб қоласиз. Хуллас унга:\n-Яманни 30 йилдан буён бошқариб келаётган Президент Али Абдуллоҳ Солиҳ бундан кейин президентлик муддатини чўзмаслиги ва ҳокимиятни ўғлига топширмаслигини эълон қилди,-дедим.\n-Хўп, эълон қилса қилгандир? Осмон узилиб ерга тушибди-ми?-деди у ва муштини оғзига қўйиб давомли йўталиб олди. Ўпкаси “гурс-гурс” қилгани эшитилиб турарди.\nУнинг гапидан яна жаҳлим чиқди. “Осмон узилиб онангни устига тушибди” демоқчи эдим, лекин “Бечора онасида нима айб, нега энди ўзи қолиб онасини сўкишим керак?”, деган гап хаёлимдан ўтди ва “Астағфурулло” деб ўзимни тийдим. Онаси қайнонам бўлгандаку, майли эди, “онахонда” деган сўзни ўзгартириб, “анаконда” деб сўкардим. Хуллас, тилимни тийиб, мўмин-қобиллик пўстинини кийиб ошнамга яна гап суқдим:\n-У ёқда Сурия раҳбари Башир Асад ҳам ўз мамлакатида сиёсий ислоҳотларни бошлаш зарурлигини айтди.Булардан хулоса чиқариб олиш керак. Сиз бўлсангиз “Нима қипти?”дан бошқа нарсани билмайсиз.\n-Биламан,-деди режимчи ошнам “қанг-қанг” йўталиб.\n-Нимани биласиз? Билганингизда янги шамол эсаётганини ва бу бизни ҳам четламаслигини англаган бўлардингиз,-дедим тутоқиб.\nМана шундай янтоққа ўхшаб бирдан тутоқаман, “гуп” этиб ёниб кетаман, кейин “тап” этиб ўчаман. Ҳали ўчмасимдан ошнам жавоб қилди:\n-Нималар деяпсиз? Хулосани чиқариб олдик: улар биздан орқада. Бизнинг олампаноҳ ислоҳотлар қилиш кераклигини улардан уч ой олдин эълон эттилар ва ўзларига бир нарса бўлса, Сенат раисига ишора ҳам қилиб қўйдилар. Так что, сиз айтган шамол биздан ўтиб, уларга етди, ўҳў-ўҳўў…\n-Ҳм, энди тушундим, бунчалик ўпкадан йўталиб юрганингизни, ўшанда шамоллаб қолган экансиз-да!\n-Яна адашдингиз, ўшанда эмас, анча олдин шамоллаганман.\n-Э, тузалмаяти денг бўлмаса?\n-Тузалмас нарса борми? Парво қилманг, ҳеч бўлмаса гўр тузатади.\nШундай дедиму бир сапчиб, чойхонадан чиқиб кетдим. Ошнам қизариб-бўзариб гумбур-гумбур йўталаётган эди. Қанча узоқлашсам, унинг йўтали шунчалик кучаяётгандек туюларди…\n« Гулчеҳра НУР ижодидан Тоғбой Абдураззоқ »


Тошкент вилоятида янги фармацевтика корхонаси ташкил этилади\n24 Дек 2018 3311\nҲиндистоннинг «Kusum Healthcare» фармацевтика компанияси Ўзбекистонда антибиотиклар, оғриқсизлантирувчи, замбуруғларга ва бодга қарши дори-дармонлар ишлаб чиқаришни йўлга қўяди. Ушбу лойиҳани «Бўстонлиқ-фарм» ва «Паркент-фарм» эркин иқтисодий зоналари ҳудудларида 2020 йили амалга ошириш режалаштирилмоқда, дея хабар беради Ўзбекистон Республикаси Инвестициялар бўйича давлат қўмитаси матбуот хизмати.\nУшбу лойиҳа Ўзбекистон Республикаси Президентининг Ҳиндистонга қилган расмий ташрифи чоғида мазкур компания ва Соғлиқни сақлаш вазирлиги ҳузуридаги Фармацевтика тармоғини ривожлантириш агентлиги имзолаган келишув доирасида амалга оширилади. Лойиҳанинг дастлабки қиймати – 5 миллион доллар.\n«Kusum Healthcare» компанияси халқаро фармацевтика саноати бозорида йигирма йиллик тажрибага эга. Компания раҳбарлари мавжуд инфратузилма билан танишиш, қурилажак ишлаб чиқаришнинг жойини аниқлаш мақсадида номлари юқорида айтилган эркин иқтисодий зоналарда бўлди. Ушбу бизнес-режанинг маркетинг тадқиқотлари 2019 йил бошида якунига етади.\nИнвестициялар бўйича давлат қўмитаси матбуот хизмати сурати.


Президент Владимир Путин Россия Либерал-Демократик партияси раҳбари ва Давлат думаси аъзоси Владимир Жириновскийни Александр Невский ордени билан тақдирламоқда, 2015 йил. [Кремл]\nОЛМАТА – Ўзининг ирредентистик муносабатини ўзгартиролмайдиган ва буни хоҳламайдиган россиялик сиёсатчилар Марказий Осиёдаги «Россия ҳудудлари» ва «Россия чегараларини тиклаш» ҳақидаги асоссиз даъволар билан қозоқларнинг ғазабини қўзғашда давом этмоқда.\nБу сафар Павлодар шаҳридаги ўнлаб кўчаларнинг номини ўзгартириб, уларга советча номлар ўрнига қозоқларнинг миллий ўзлиги ва тарихини акс эттирувчи номларни беришга қарор қилингани улар учун баҳона бўлди.\nМаданият ва спорт вазирлиги бу лойиҳани 16 декабр куни нишонланадиган Қозоғистон мустақиллигининг 30 йиллигини нишонлаш арафасида бошлаган.\n7 апрел куни шаҳар кенгаши ушбу лойиҳани ёқлаб, вазирлик томонидан таклиф қилинган 30 кўчадан 23 тасининг номини ўзгартиришга розилик берган.\nКремлпараст сиёсий фаоллар томонидан Қозоғистоннинг Москвадаги элчихонаси олдига «Шимолий Қозоғистон – Россиянинг ери» деган ёзув илиб кетилган.[PATRIOT/Telegram]\nРоссиялик ирредентист сиёсатчи Владимир Жириновский ўқиган мактаб, Олмаота, 16 апрел. У 18 ёшига қадар Олмаотада яшаган. [Ксения Бондал]\nАдлия вазирлиги янги номларни рўйхатга олишидан аввал бу қарорни шаҳар ҳокимлиги тасдиқлаши керак бўлади.\nКўпчилик россиялик сиёсатчилар бу хабарни хушламай қарши олдилар.\nҚозоғистоннинг бундай қарорлар қабул қилишга ҳаққи йўқ, деб айтган Россия Либерал демократик партияси (ЛДПР) етакчиси ва Дума аъзоси Владимир Жириновский.\nУч юз йил аввал ҳозирги Қозоғистон ҳудудларида Россия ҳумкронлиги остида бўлган жунгарлар яшаган, деди у.\n«У ерда ҳеч қандай давлат йўқ эди. Даштлар, у ер-бу ерда кўчманчилар, туз эса Оренбург яқинида ва кейинчалик шаҳарга айланган Павлодарда бор эди», деб айтган Жириновский «ЛДПР ТВ» телеканалининг 9 апрел кунги дастурида.\nҚозоғистонликлар «одамлар ҳаммасини унутади ва ҳамма нарса қозоқларга қолади» деб ўйлайдилар, деди у.\n«Ҳеч ким ҳеч нимани унутмайди. Рус дунёси, рус ҳудуди ўз чегараларини тиклайди ва тартиб ўрнатади», деб айтган у.\nҚозоғистонликлардан яна бири руслар норози бўлаётган Павлодардаги вазиятдан ҳам каттароқ миқёсда олиб борилган Совет сиёсатини мисол келтириб жавоб берган.\nИккинчи жаҳон урушида Шарқий Пруссияни эгаллаган Советлар қадимий Кениксберг немис шаҳрига руслар келишидан бир неча аср олдин асос солинганига қарамай, Калининград деб ном беришган, деб ёзади Нур-Султонлик сиёсатчи, Қозоғистоннинг инвестициялар ва ривожланиш масалалари бўйича бош вазирининг собиқ маслаҳатчиси Газиз Абишев ўзининг Telegram каналида.\nУнинг айтишича, Жириновский бегоналарнинг ишига бурун суқмоқда.\n«Суверен Қозоғистон ҳукумати Парковая кўчасига қозоғистонлик илғор совет зиёлиси Мукагали Макатаев, Донецк кўчасига эса Сталин режими қатағонига учраган шоир ва сиёсат арбоби Магжан Жумабаев исмларини бераётганидан норози бўлаётгани ғалати», дейди у.\nПутиннинг империалистик сиёсати кучаймоқда\nЖириновский – империалистик менталитетга эга, маълумоти паст, миллатчилик руҳидаги россияликлардан иборат сайловчиларини яхши биладиган жуда ҳисоб-китобли сиёсатчи, дейди олмаоталик сиёсатшунос Айдос Сарим.\n«Бундай баёнотлар бу одамлар орасида жуда машҳур», дейди у. «Жириновский бундай фикрларни аввал ҳам билдирган, кейинроқ эса омма олдида ва шахсан узр ҳам сўраган. У парламентга сайланишда давом этар экан, бундай баёнотлардан тийилиши мушкул.»\nЖириновский Россия президенти Владимир Путиннинг империалистик сиёсатини баён қилмоқда холос, дейди Қозоғистоннинг Уралск шаҳридаги фаоллардан бири, блогер Аскар Шайгумаров.\n«Империя акс-садоси – Путин учун ҳукуматда қолиш имкониятидир», деб айтган у ўзининг YouTube каналида. «Шу боис ҳам Украина атрофида бугунги воқеалар юз бермоқда. Унинг аудиторияси Россиядаги сайловлар арафасида мамнун бўлиши учун низо қайта авж олдирилмоқда.»\n«У ҳукуматнинг ички вазифалар – ижтимоий муаммолар, йўлларнинг ҳолати, коррупцияни эплай олмаётганини шу йўл билан яширишга уринмоқда. Империяни қайта тиклаш – Путин ёпишиб олган хас, Жириновский эса буни шунчаки такрорлаяпти, холос», деди у.\nШайгумаровнинг YouTube каналидаги томошабинлари Жириновскийнинг баёнотига нисбатан салбий фикрлар билдиришган.\n«Жириновскийнинг бунга нима дахли бор? У хожасининг югурдаги. Радиодан хафа эмасдирсиз? Унга нима дейиш кераклиги айтилган, шуларни алжиради. Шоҳларда доим масхарабозлар бўлган», деб ёзади Наталья Тойгулова.\n«Кремлнинг мақсади нима? Тўғри, уруш. Аммо вазият шунга етиб борса, биз қозоқлар ортга қайтмаймиз», деб ёзган Нурсултон Тагау.\n«Яқинда, деярли бир ёки икки ҳафта аввал Туркий мамлакатлар кенгаши ҳарбий фаолият ва ҳарбий кучларни мустаҳкамлаш масаласини кўтариб чиқди. Қўлимиз қисқа бўлмайди», деди у.\n«Эҳимол, Украина ҳам Қримни қайтариб олмоқчидир», деб қўшимча қилди у.\n«Бу Россия эмас. Бу Қозоғистон. Россия бизнинг ишларимизга – нима қилишимиз, қандай яшашимизга бурнини тиқмасин», деб ёзган Venus исмли фойдаланувчи.\n«Қозоғистон – мустақил суверен мамлакат. Жириновскийдан аллақачон чарчаганман. Нияти нима ўзи? Ит ҳурар, карвон ўтар. У бизнинг тарихимизни билмайди. Ёки билмасликка олади. Ўзи ҳам, югурдаклари ҳам ҳеч қачон Қозоғистонга эриша олмайдилар.»\nБир хил даъволар\nБу кремлпараст сиёсатчилар ва журналистларнинг бир қатор ҳудудий даъволари Қозоғистонда хавотир ва норозиликка сабаб бўлиши билан боғлиқ илк ҳолат эмас.\nМасалан, 10 декабр куни Россия давлат думасининг таълим ва фан масалалари қўмитаси раиси Вячеслав Никонов «Биринчи» давлат телеканали эфиридаги «Большая Игра» (Катта ўйин) телешоусида Қозоғистоннинг суверенитетига бевосита дахл қилувчи сўзларни айтган.\n«Қозоғистон мавжуд эмас эди», деган эди у. «Шимолий Қозоғистонда (руслар келгунига қадар) одамлар яшамаган. Қозоғистон ҳудуди – Россия ва Совет Иттифоқининг улкан совғасидир.»\nХудди шу вақтда кремлпараст сиёсий фаоллар Москвадаги Қозоғистон элчихонаси деворларига «Шимолий Қозоғистон – Россиянинг ерлари» деган ёзувни илиб қўйишган.\nЖирик Кремлдан қолган-қутган егуликлардан маҳрум бўлмаслик учун Путиннинг ҳимояси остида акилламоқда.\nЖирик [ЛДПР етакчиси Владимир Жириновский] – шизофреник\nЖириновский шунчаки бир масхарабоз. Жонга тегишди баёнотлари билан. Путинга ҳокимиятда қолиш учун ташқи душманлар керак. У рус халқини ўйламайди.\nУлар Кенигсбергни тушунарсиз Калининградга ўзгартирдилар, гарчи Калининнинг ўзи бирор марта Калининградга бормаган бўлса ҳам. Бу шаҳарни руслар қурмаган, унинг номини ўзгартириш ҳам русларгамас.\nКенигсберг номи манфур фашистларга қарши жанг қилган, асосан, руслардан иборат ҳалок бўлган аскарлар хотирасига Калининград деб ўзгартирилган. Билмаганлар учун эслатма бу. Сен кимни енгдинг, номини ўзгартирасан?\nБиз фашистларни мағлуб этганмиз; Россияни французлардан ҳимоя қилганмиз. Биз очлар ва уйсизларни қабул қилганмиз. Биз русларнинг душманлари бўлган Чингизийларни 300 йил давомида енгиб келдик. Фашистлар Москвага етиб келишига атиги 25 км қолганида, панфиловчиларимизнинг Осиё дивизияси, Бауржан Момишули бошчилигидаги жангари қозоқлар немис танкларини тўхтатган эди. Кейин Москванинг асл туркий номини – «Мас күйеп»ни қайтаринг. Кимнинг ерида юрганингизни ўзингиз ҳам билмайсиз. Русь деб аталадиган барча ерлар туркларга тегишли. Шундай экан, ўзингиз ўтирган шоҳни кесманг. Ёмон тинчлик яхши урушдан афзал, деган гап бор. Биз, қозоқлар, рус халқининг меҳрибон эканлигини биламиз. Аммо халқларимиз ўртасидаги дўстликка ҳасад қилаётганлар, фитна келтириб чиқармоқдалар.